مەولوود باوەموراد: تورکیا بۆ دژایەتیی گەلی کورد هێرشی کردووە نەک بۆ دروستکردنی ناوچەی ئارام\n"هەندێک گرووپ دەیانەوێت لەژێر ناوی خواستی خۆپیشاندان تەنگژە بۆ دەستوور سیستەمی و فیدڕاڵی دروست بکەن"\nشوان به‌رزنجی 03/11/2019 - 16:20 چاوپێكەوتن\nمەولوود باوەموراد، ئەندامی سەرکردایەتیی یەکگرتووی ئیسلامیی کوردستان، لە گفتوگۆیەکی تایبەتی (باس)دا تیشک دەخاتە سەر پەرەسەندنەکانی عێراق و هێرشەکانی تورکیا بۆ رۆژئاوای کوردستان. رای دەگەیەنێت چارەنووسی ئەزموونی رۆژئاوای کوردستان بە ناڕۆشنی لەبەردەم کۆمەڵێک ئەگەردایە.\nهەروەها ئاشکرای دەکات، هەوڵێک هەیە بۆ ئەوەی شۆڤینیەکان و هەندێک لە شیعەکان، لەژێر ناوی خواستی خۆپیشاندان دەستکاریی دەستوور، بە تایبەت فێدراڵیەت بکەن.\nسەرەتا ئاماژەی بەوە دا، هێرشەکانی تورکیا بۆ رۆژئاوای کوردستان بۆ دژایەتیی کوردە، گوتی: "ئەم پەلاماره سەربازییه و دروستکردنی ناوچەی ئارام تەنیا بۆ دژایەتیی گەلی کورد و پەلاماردانیەتی لەسەر ماڵ و خاکی خۆی، ئاماژەیەکی روونی پاساو هەڵنەگری دژایەتیی هەبوونی نەژادی کوردە، وەک گەلێکی جیاواز و خاوەن خەسڵەتی نەتەوەیی و زمان و مێژوو وسەرزەمینی خۆی، چونکه ئەگەر پەلاماری هێزەکانی پەکەکە لە ناوچەکانی کوردستانی باکوور لە دیدی حکوومەتی تورکیاوه پاساوی مەترسیی بۆ سەر ئاسایشی نەتەوەیی و پاراستنی ئاسایش و ئۆقرەیی هاووڵاتییان و سەروەریی وڵاتی تورکیا بیت، ئەوا بۆ کوردستانی رۆژئاوا چ پاساوێکی نییە، جگە لە دژبوون بە گەلی کورد".\nئەو پێی وایە، ئەم پەلاماره سەربازییەی پێچەوانەی دانپێدانانە حەماسییەکانی خودی سەرۆکی تورکیایه له ساڵانی رابردوودا، لەسەر کێشە و ئازارەکانی گەلی کورد، کە لەبەردەم پەرلەمانی تورکیا دەری دەبڕین، گوتیشی: "ئێمە لە یەکگرتووی ئیسلامی دژی ئەو پەلامارەی تورکیاین، 25 ساڵە لەنێو تەیاری ئیسلامیم، بۆیە بەرەی حەق و گەلی خۆم لەپێشتر دەزانم لە هەر جۆرە ئینتیمایەکی تری سیاسی و فکری".\nروونیشی کردەوە، مانەوەی ئەژموونی رۆژئاوای کوردستان ئێستا بەستراوەتەوە بە کۆمەڵێک سیناریۆ، گوتی: "ئایا ئەو هێرشەی تورکیا سنووردارە و بەستراوەتەوە بە هەبوونی ناوچەیەکی ئارام و دەست بۆ شوێنەکانی تر نەبات و پەلامار نادات؟ ئایا سووریا بەو بیانووەی کە هێزی هێناوە سەروەریی سووریا بپارێزێت، ئەزموونی رۆژئاوا لەناو نابات؟ یان ئەمەریکا چەند ئامادەیە ئەگەر سەرپێچیی لە رێککەوتن بکرێت، هۆشداریی بە تورکیا نادات؟ ئەو ئەگەرانەی دەبنە هۆی ئەوەی چارەنووسی ئیدارەی خۆسەر لە رۆژئاوا روون ببنەوە، تاوەکوو ئێستا چارەنوسەکە رۆشن نییە".\nباوەموراد، جەخت دەکاتەوە، خۆڕاگریی هێزە کوردییەکان لە رۆژئاوا و هێزی سووریای دیموکرات تاوەکوو پارێزگاری لە خۆیان بکەن و ببنە ئەمری واقیع بۆ نووسینەوەی دەستووری سووریا، بۆ رێکخستنەوەی سووریایەکی دیموکرات گرنگن، گوتی: "تورکیا نایەوێت کیانێکی کوردی لە رۆژئاوای کوردستان هەبێت، چونکە ئەو کاتە فشار لەسەر تورکیاش دروست دەبێت، بۆ ئەوەی کیانێکی کوردی لە باکووریش بێتە کایەوە".\nسەبارەت بە بێهەڵوێستیی کۆمەڵگای نێودەوڵەتی، لە هێرشەکانی سەر رۆژئاوای کوردستان، گوتی: "دونیا لە بەرامبەر هێرشەکانی تورکیا بۆ سەر کوردانی رۆژئاوا هەڵوێستی نەبوو، ئەوەشی هەڵوێستێکی هەبووە، بەگوێرەی بەرژەوەندیی خۆی بووە، رەنگە لەگەڵ بەرژەوەندییەکانی گەلی کورد یەکی نەگرتبێتەوە، نابێت لە دۆخی شەڕ و دۆخە ناهەموارەکان چاومان لە مافی مرۆڤ و دیموکراتیەت بێت، ئەوان باس لە دۆخی ئاسایی دەکەن و لە کاتی شەڕ شتێکی ترن".\nسەبارەت بە خۆپیشاندانەکانی عێراق و کاریگەریی بۆ سەر هەرێمی کوردستان گوتی: "ئەو خۆپیشاندانانەی عێراق ئەگەر لەسەر ئەو داواکارییانەی هەیانە لە ئاو و کارەبا و نان و کار و مووچە و گەندەڵی بمێنێتەوە شتێکی ترە، بەڵام ئێستا گۆڕاوە بۆ خواستی توندتر، بوونەتە خواستی سیاسی و دژایەتی لەگەڵ فیدڕاڵیەت و ئەنجومەنی پارێزگاکان و نەمانی سیستەمی پەرلەمانی".\nئەو بەرپرسەی یەکگرتوو ئەو ترسە ناشارێتەوە، کەوا لەژێر بیانووی خواستی شەقام دەستوور هەموار بکرێتەوە و دەستکاریی فیدڕاڵیەتی کوردستان بکرێت، دەشڵێت: "لە ماددە 117 بڕگە دوو و ماددەکانی 121 و 122ی دەستووری عێراق هاتووە، کە ئەوە زەمانی ئەو هەرێمی کوردستانەی کردووە، هەندێک گرووپ دەیانەوێت لەژێر ناوی خواستی خۆپیشاندان تەنگژە بۆ پرسی دەستوور و فیدڕاڵی دروست بکەن".\nباوەموراد جەختیش دەکاتەوە، ئەوەی ماوەتەوە ئەوەیە، کە ئایا ئەمەریکا لەگەڵ ئەزموونی مەرکەزیەت دەبێت، یان لەگەڵ ئەزموونی فیدڕاڵیەت دەبێت: "گومانم لەوە نییە ئەمەریکا خوێنێکی زۆری لە عێراق رشتووە و پارەیەکی زۆری خەرج کردووە، کەوا بەوەفا دەبێت لەگەڵ بەڵێنەکانی خۆی، ئەویش لەبەر بەرژەوەندییەکانی، چونکە ناتوانێت گۆڕەپانی عێراق چۆڵ بکات بۆ ئێران، وەکوو ئەوەی لە سووریا چۆڵی کردووە بۆ رووسیا".\nئەندامەکەی سەرکردایەتیی یەکگرتووی ئیسلامی داوای یەکڕیزیی لایەنەکانی هەرێمی کوردستان دەکات، بۆ خۆئامادەکردن بە هەموو ئەگەرێک، گوتی: "دەبێت هەموومان یەکدەنگ بین بۆ ئەوەی نێو ماڵی کورد لە هەرێمی کوردستان بپارێزرێت، ئەگەر فیدڕاڵیەت بکەوێتە مەترسی، دەبێت بەرگری لە فیدڕاڵی بکەین، چونکە بەشێک لە شۆڤینی و شیعەکانی عێراق دەیانەوێت عێراقێکی مەرکەزی هەبێت".\nمەولوود باوەموراد باوەڕی وایە: "عێراق لە دۆخێکی ناهەمواردایە، لە دۆخێکی کراونەوەدایە بەسەر جۆرەها ئەگەر و رووداو و پێشهاتی چاوەڕوانکراو و چاوەڕوان نەکراودا".\nلەبارەی ئەو دەنگەی باس لەوە دەکات، کورد لەبری هاوپەیمانیەتیی لەگەڵ ئەمەریکا، هاوپەیمانیەتیی لەگەڵ ئەورپییەکان بکا،. ئەو گوتی: "دەشێ کورد هێلکەکانی لە یەک سەبەتە دانەنێت، بەڵام ئایا سەبەتەی مەعقوول هەیە بەدیلی سەبەتەی ئەمەریکا بێت، بۆیە دەبێت زۆر وریا بین لە مامەڵەی سیاسیمان و ستراتیژی بڕیار بدەین، نەوەکوو عاتیفی".


مژدەیەکی ناوازە … خولی IELTS لە سەنتەری زمانی زانکۆی پۆلیتەکنیکی سلێمانی دەکرێتەوە – زانکۆی پۆلیتەکنیکی سلێمانی\nمژدەیەکی ناوازە … خولی IELTS لە سەنتەری زمانی زانکۆی پۆلیتەکنیکی سلێمانی دەکرێتەوە\nلە چوارچێوەی ڕێکەوتننامەی نێوان زانکۆی پۆلیتەکنیکی سلێمانی و بریتیش کاونسڵ، بەم نزیکانە تاقیکردنەوەی IELTS لە سەنتەری زمانی زانکۆی پۆلیتەکنیکی سلێمانی بە دابین کردنی پێشکەوتووترین سیستەمی دەنگی و ھێدفۆن بۆ بەشی گوێگرتنی تاقیکردنەوەکە ئەنجام دەدرێت.\n– ھەربۆیە مژدە بە سەرجەم فێرخوازان دەدەین کە سەنتەری زمانی زانکۆی پۆلیتەکنیکی سلێمانی کۆرسی ئامادەکاری تاقیکردنەوەی IELTS دەکاتەوە کە بە شێوەیەکی زۆر سەردەمییانە و جیاواز لە ڕووی کوالیتی و پرۆگرامەوە بەڕێوەدەچێت و ڕاستەوخۆ لەژێر سەرپەرشتی بریتیش کاونسڵ-دا دەبێت.\nبۆ ئەو مەبەستە ئاگاداری سەرجەم فێرخوازان دەکەین کە دەتوانن لەڕۆژی چوار شەممەوە، بەرواری ٢٩/٦/٢٠١٦ەوە و تەنھا رۆژانی یەک شەممە و دوو شەممە و چوار شەممە لە کاتژمێر ٩:٠٠ی بەیانی بۆ ١:٠٠ی پاشنیوەڕۆ، ڕاستەوخۆ سەردانی سەنتەری زمان بکەن و ناوی خۆیان تۆماربکەن.\n– کۆرسەکان بە سەرپەرشتی بریتیش کاونسڵ و لە لایەن ھەڵگرانی بڕوانامەی ماستەرو دکتۆرا دەوترێنەوە کە پسپۆرو بەئەزموونن لە ووتنەوەی زمانی ئینگلیزی و خولی ئامادەکاری IELTS.\n· ئەگەر خوازیاری تاقیکردنەوەی IELTS ئەنجام بدەیت بۆ پێشکەشکردنی خوێندنی باڵا بۆ بڕوانامەی ماستەر و دکتۆرا، ئەگەر دەتەوێت بناغەیەکی پتەو بۆخوێندنی ئەکادیمیت دەستەبەر بکەیت، ھەروەھا ئەگەر دەتەوێت تەواو بە تەکنیکەکانی وەڵامدانەوەی تاقیکردنەوەکە ئاشنابیت. ئەوا بەزووترین کات پەیوەندی بە سەنتەرەوە بکە تا بێبەش نەبیت لە خوێندنی ناوازەترین کۆرسی IELTS کە بە شێوەیەکی زۆر جیاواز ئامادەت دەکات بۆ ئەنجام دانی تاقیکردنەوەکە.\n· تێچووی کۆرسەکە بریتییە لە ٢٧٥،٠٠٠ دووسەد و حەفتاو پێنج ھەزار دیناری عێراقی.\nپەلەبکە بۆ خۆتۆمار کردن و مسۆگەرکردنی کورسی خوولەکە، چونکە ژمارەی کورسیەکانی خوێندن سنووردارە و ھەر گروپێک ژمارەی کورسییەکانی ڕێژەی یاسایی تەواوکرد ڕاستەوخۆ دوای تاقیکردنەوەی دیاری کردنی ئاست, کۆرسەکە دەست پێدەکات.\n– سەنتەری زمان کتێبی خوێندن بۆ فێرخوازان دابین دەکات.\nماوەی کۆرسەکە: پێنج ھەفتە\nئیواران (٢ بۆ ٦)\n· بەڵگەنامە پێویستەکان بۆ خۆتۆمارکردن:\n١. دوو وێنەی ڕەنگاوڕەنگ بە قەبارەی پاسپۆرت\n٢. کۆپییەکی ڕەنگاوڕەنگی پاسپۆرت\n٣. کۆپیەک لە ناسنامەی باری شارستانی\nبۆ زانیاری زیاتر پەیوەندی بکەن بە تەلەفون: ٠٠٩١ ٠١٩ ٠٧٤٨\nیان سەردانی پەیجی فەرمی سەنتەری زمانی ئینگلیزی بکە لە تۆڕی کۆمەڵایەتی فەیسبووک:\nیان سەردانی سەنتەر بکە بە ناونیشانی سلێمانی – قڕگە-شەقامی ورمێ-گەڕەکی ماردین-٣٢٧-کۆڵانی ٧٦، ڕاستەوخۆ پشت بەنزینخانەی وڵات.\nكۆڕێكی شیعری بۆ لاوێكی چەمچەماڵ بەڕێوەچوو


یادی راپەڕین لەسەر پڕۆژەیەكی تەواونەكراو دەكرێتەوە\nهەواڵ / کوردستان :: 03/03/2019 :: 396 جار بینراوە\nپڕۆژەی مۆنۆمێنتی راپەڕین\nتاگ :: كوردستانى ئەنفال و شەهیدان\nدوای 8 ساڵ لە دەستپێکردنی پڕۆژەکە و تەرخانکردنی نزیکەی دوو ملیار دینار، تائێستا پڕۆژەی مۆنۆمێنتی راپەڕین لە قەزای رانیە تەواونەکراوە، بڕیاریشە رۆژی 5ی ئازار مەڕاسیمی یادی راپەڕین لە بەردەم ئەو مۆنۆمێنتە تەواونەکراوە دەستپێبکات.\nلە ساڵی 2011 پڕۆژه‌ى دروستکردنی مۆنۆمێنتی راپەڕین لە رانیە وەک هێمایەک بۆ یادی راپەڕینی جەماوەری رانیە لە رۆژی 5ی ئازاری ساڵی 1991 ده‌ستیپێكرد، بڕیاربوو مۆنۆمێنتەکە بکرێتە مۆزه‌خانەیەک بۆ شەهیدان و یادگارییەکانی ئەو راپەڕینە.\nعومەر حاجی، وتەبێژی ئیدارەی راپەڕین (ئه‌مڕۆ یه‌كشه‌ممه 3ى ئازارى 2019) بە دواڕۆژی راگەیاند: لە قۆناغی یەکەمی پڕۆژەکەدا بڕی نزیکەی دوو ملیار دیناری تێدا خەرجکرا.\nوتیشی: "قۆناغی دووەمی پڕۆژەکە پێویستی بە بڕی نزیکەی سێ ملیار دینار بوو، بەڵام بەهۆی قەیرانی دارایی نەتوانرا ئەو بڕە پارەیەی بۆ تەرخانبکرێت، ئەمە لەکاتێکدایە کە وابڕیاربوو ئەو پڕۆژەیە بە ماوەی کەمتر لە ساڵێک تەواوبکرێت".\nعومەر حاجی جەختیشیکردەوە: یەکێکی تر لە هۆکارەکانی تەواونەکردنی ئەو پڕۆژەیە هەڵەکردن بوو لە دیزاینه‌كه‌یدا له‌گه‌ڵ هه‌ڵه‌ى پێکهاتەی جۆری پەیکەری مۆنۆمێنتەکە.\nوا بڕیارە رۆژی سێشەممە لە دەستپێکی مەڕاسیمی یادی 5ی ئازاردا، تاجە گوڵینەی حکومەت و لایەنە سیاسییەکان لەسەر ئەو مۆنۆمێنتە تەواونەکراوە دابنرێت.\nله ئازارى ساڵى 1991 راپه‌ڕینى جه‌ماوه‌رى خه‌ڵكى كوردستان دژ به رژێمى به‌عس له رانیه‌وه ده‌ستیپێكرد و له 21ى ئه‌و مانگه‌ش سه‌ركه‌وتنى سه‌رتاسه‌رى راپه‌ڕینه‌كه له كه‌ركوكه‌وه راگه‌یه‌نرا.


Diplomatic Magazine | ململانێى نێوان نه‌جه‌ف و قوم\nڕۆحانى به پاڵپشتى سیستانى وه‌ڵامى خامنه‌یى ده‌داته‌وه\nململانێى نێوان نه‌جه‌ف و قوم\nئایا عه‌لى سیستانى گه‌وره مه‌رجه‌عى شیعه‌كانى عێراق پشتگیرى حه‌سه‌ن ڕۆحانى سه‌رۆككۆمارى ئێران ده‌كات دژ به عه‌لى خامنه‌یى ڕێبه‌رى باڵاى شۆڕشى ئیسلامى له‌ئێران؟\nئاخۆ سه‌ردانه‌كه‌ى ڕۆحانى بۆ عێراق ڕه‌هه‌ندێكى ئابورى هه‌یه‌و بۆ كه‌مكردنه‌وه‌ى كاریگه‌رى گه‌مارۆ ئابورییه‌كانى ئیداره‌ى دۆناڵد تره‌مپه به‌رامبه‌ر به‌حكومه‌ته‌كه‌ى ڕۆحانى؟\nبۆچى له‌م سه‌ردانه‌ى ڕۆحانیدا قاسم سوله‌یمانى به‌رپرسى سوپاى قودسى ئێرانى نه‌ده‌بینرا، بۆچى موحه‌مه‌د جه‌واد زه‌ریف له‌پێكهاته‌ى سه‌ره‌كى وه‌فده‌كه‌یا بوو، كه‌ماوه‌یه‌ك پێش ئێسته ده‌ستله‌كاركێشانه‌وه‌ى له‌پۆسته‌كه‌ى پێشكه‌شكردبوو، به‌ڵام سه‌رۆكى ئێران داواكه‌ى ڕه‌د كرده‌وه.\nئه‌م پرسیارانه‌و چه‌نده‌ها پرسیارى تر خوێندنه‌وه‌ى چاودێرانى سیاسی بوو به‌رامبه‌ر به‌سه‌ردانه‌كه‌ى رۆحانى بۆ عێراق.\nسایتى ئه‌لحه‌ده‌سى عه‌ره‌بى نوسیویه‌تى سه‌ردانه‌كه‌ى ڕۆحانى بۆ عێراق و دیدارى گشتگیرى له‌گه‌ڵ به‌رپرسه عێراقییه‌كان و مه‌رجه‌عى باڵاى شیعه‌كانى عێراق و ده‌رنه‌كه‌وتنى قاسم سوله‌یمانى (به‌رپرسى مه‌له‌فى ئێرانى له‌عێراق) له‌هیچ كام له‌ودیدارانه‌دا سه‌لمێنه‌رى ئه‌و ڕاستیه‌یه كه‌سیستانى پشتگیرى له‌به‌هێزى پێگه‌ى ئێران ده‌كات له‌بوارى سیاسی و ئابورى و ڕۆشنبیریداو ڕۆحانیش هه‌مان بۆ چوونى هه‌یه، به‌ڵام هه‌رچى خامنه‌ییه ( كه‌قاسم سوله‌یمانى پیاده‌ى ئه‌و سیاسه‌ته ده‌كات) بڕوایانوایه ئێران له‌ڕوى ئه‌منى وسه‌ربازییه‌وه له‌عێراق بوونى كاریگه‌رى هه‌بێت.\nنه‌بونى قاسم سوله‌یمانى له‌گرته ڤیدیۆكاندا ناڕه‌زایى توندى له‌لاى موحافیزكاره توندڕه‌وه‌كان به‌دواى خۆیدا هێنا و دواى یه‌ك كاتژمێر ئه‌و پۆسته لاده‌برێت، ئه‌مه‌ش وه‌ك چاودێران لێكیده‌ده‌نه‌وه نیگه‌رانى خامنه‌یى و ته‌یارى موحافیزكارانى ئه‌و وڵاته‌ى به‌دواى خۆیدا هێناو ڕۆحانى ویستى له‌و په‌یامه ڤیدیۆیه‌دا ئه‌وه‌ش به‌ده‌سه‌ڵاتدارانى عێراق بڵێت مامه‌ڵه له‌گه‌ڵ حكومه‌تى هه‌ڵبژێراودا بكه‌ن نه‌ك مامه‌ڵه‌كردن له‌گه‌ڵ كه‌سایه‌تییه سه‌ربازى و ده‌زگا سیخوڕییه‌كاندا\nسه‌ردانه‌كه‌ى ڕۆحانى به‌ته‌واوى له‌ناو و په‌یامى خامنه‌یى خاڵى بووه، هه‌روه‌ها وه‌ك هه‌ندێك له‌كه‌ناڵه لۆكاڵیه‌كانى عێراقیه‌كان خوێندنه‌وه‌ى بۆ ده‌كه‌ن له‌دیدارى رۆحانى و سیستانیدا ئاماژه به‌بوونى هیچ په‌یامێك نه‌كراوه كه‌ڕۆحانى له‌لایه‌ن خامنه‌ییه‌وه گه‌یاندبێتیه سیستانى.\nله‌لایه‌كى تره‌وه سایتى بى بى سى عه‌ره‌بى ئاماژه‌ى به‌وه كردوه ڕۆحانى له دواى 2013 وه كه بووه به‌سه‌رۆككۆمار یه‌كه‌مجاره سه‌ردانى عێراق ده‌كات‌و ئامانج له‌م سه‌ردانه‌ش پته‌وكردنى پێگه‌ى ئێرانه له‌عێراق له‌بواره‌كانى سیاسى و ئابورییه‌وه هه‌تاوه‌كو پاڵپشت بێت بۆ حكومه‌ت و گه‌لى ئێران له‌به‌رامبه‌ر گه‌مارۆ سه‌پێنراوه‌كانى ئه‌مه‌ریكادا بۆ سه‌ر ئێران.\nله‌لایه‌كى تره‌وه سایتى سكاى پرێس نوسیویه‌تى ئه‌مه‌ریكا دژه به‌م سه‌ردانه‌و په‌یامى ئێران بۆ عێراق جگه له‌شه‌ڕ هیچى تر نه‌بوه.\nله‌مباره‌شه‌وه بریام هۆك نوێنه‌رى تایبه‌تى ئه‌مه‌ریكا بۆ ئێران ڕایگه‌یاند رۆحانى‌و ئێرانیه‌كان له‌م سه‌ردانه‌دا پێیان وتین عێراق هیچ نیه جگه له‌پارێزگایه‌كى ئێرانى نه‌بێت، هه‌روه‌ك وتیشى تاران هیچ سودێكى بۆ به‌غداو عێراقیه‌كان پێ نییه هه‌روه‌ك وتیشى ئێران ناتوانێ گه‌لى عێراق ڕازی بكات.\nململانێى نه‌جه‌ف و قوم\nلێكۆڵه‌ران له‌و بڕوایه‌دان نادیارى خامنه‌یى له سه‌ردانه‌كه‌ى ڕۆحانیدا بۆ عێراق بۆ ئه‌و هه‌وڵه ده‌گه‌ڕێته‌وه كه‌هه‌وڵێك هه‌یه له‌لایه‌ن سیستانیه‌وه بۆ به‌هێزكردنه‌وه‌ى پێگه‌ى نه‌جه‌ف كه به‌پێشكه‌وتوترین مه‌ركه‌زى شیعه‌كانى جیهان داده‌نرا له‌پێش ویلایه‌تى فه‌قیهى ئێرانى به‌سه‌رۆكایه‌تى خومه‌ینى له‌ساڵى 1979 دا.\nجیاوازى نێوان حه‌وزه‌ى نه‌جه‌ف و قوم نوێ نییه، نه‌جه‌ف بڕواى وایه نابێ پیاوانى دینى به‌شدارى كارى سیاسى بكه‌ن و هه‌روه‌ك بڕواى به‌ویلایه‌تى فه‌قیهیش نیه، به‌پێچه‌وانه‌ى ئه‌وشێوازى حوكمه‌ى خومه‌ینى و قوم بڕوایان پێیه‌تى كه‌ده‌بێ پیاوانى دینى ده‌سه‌ڵاتى ده‌وڵه‌تیان به‌ده‌ست بێت.\nئه‌بو قاسمى خوئی كه‌یه‌كێك بوه له‌مه‌رجه‌عه ڕۆحیه باڵاكانى شیعه‌ى عێراق هه‌تا ساتى مردنى له‌ساڵى 1992 دا دژى به‌شدارى پیاوانى دینى بوه له‌كایه‌ى سیاسیدا.\nبه‌ڵام خومه‌ینى ئه‌م فكره‌یه‌ى پێچه‌وانه كرده‌وه‌و بانگه‌شه‌ى بۆ دامه‌زراندنى ده‌وڵه‌تى دینى ده‌كرد و ده‌وڵه‌ته‌كه‌ى دامه‌زراند و له‌ڕوى سیاسى و دینیه‌وه خۆى ڕابه‌رایه‌تى ده‌كرد.\nڕۆحانى وێڕاى ئه‌وه‌ى له‌ژێر فشارێكى زۆرى توندڕه‌وه موحافیزكاره‌كاندایه، به‌ڵام وتنه‌وه‌ى هوتافه‌كانى دژ به ڕۆژئاواو مه‌رگ به‌ر ئه‌مه‌ریكا نه‌یتوانى ڕۆحانى لاى خامنه‌یى خۆشه‌ویست بكات و پۆسته‌كانى ده‌وڵه‌ت به‌ویستى سه‌رۆككومار دابنرێن\nبۆچى گرته‌یه‌كى ڤیدیۆیى نوسینگه‌ى سه‌رۆككۆمارى ئێران دواى یه‌ك كاتژمێر لاده‌برێت؟\nتێبینى نه‌بونى قاسم سوله‌یمانى له‌گرته ڤیدیۆكاندا ناڕه‌زایى توندى له‌لاى موحافیزكاره توندڕه‌وه‌كان به‌دواى خۆیدا هێنا و دواى یه‌ك كاتژمێر ئه‌و پۆسته لاده‌برێت، ئه‌مه‌ش وه‌ك چاودێران لێكیده‌ده‌نه‌وه نیگه‌رانى خامنه‌یى و ته‌یارى موحافیزكارانى ئه‌و وڵاته‌ى به‌دواى خۆیدا هێناو ڕۆحانى ویستى له‌و په‌یامه ڤیدیۆیه‌دا ئه‌وه‌ش به‌ده‌سه‌ڵاتدارانى عێراق بڵێت مامه‌ڵه له‌گه‌ڵ حكومه‌تى هه‌ڵبژێراودا بكه‌ن نه‌ك مامه‌ڵه‌كردن له‌گه‌ڵ كه‌سایه‌تییه سه‌ربازى و ده‌زگا سیخوڕییه‌كاندا، هه‌روه‌ك په‌یامى گرته ڤیدیۆیه‌كه به‌ڕوونى پێى ده‌وتین موحه‌مه‌د جه‌واد زه‌ریف دڵخوازى ڕۆحانیه‌و قاسم سوله‌یمانى لاى ئه‌وان و سیستانیش جێگه‌ى ڕه‌زایه‌ت نین.\nپێگه‌ى ڕۆحانى له‌ناوخۆى ئێراندا\nڕۆحانى وێڕاى ئه‌وه‌ى له‌ژێر فشارێكى زۆرى توندڕه‌وه موحافیزكاره‌كاندایه، به‌ڵام وتنه‌وه‌ى هوتافه‌كانى دژ به ڕۆژئاواو مه‌رگ به‌ر ئه‌مه‌ریكا نه‌یتوانى ڕۆحانى لاى خامنه‌یى خۆشه‌ویست بكات و پۆسته‌كانى ده‌وڵه‌ت به‌ویستى سه‌رۆككومار دابنرێن، خامنه‌یى سه‌ربه‌خۆ هه‌ریه‌ك له سادق لاریجانى له‌پۆستى سه‌رۆكى ئه‌نجومه‌نى دیاریكردنى به‌رژه‌وه‌ندى ده‌وڵه‌تى ئێرانى داناو هه‌روه‌ها ئیبراهیمى ره‌یسى له‌پۆستى سه‌رۆكى دادگا دانا، به‌مه‌ش پۆسته باڵا هه‌ستیاره‌كان له‌ژێر فه‌رمانى ڕۆحانیدا نابن، هه‌ربۆیه چاودێرانى سیاسى پێیانوایه چاره‌نوسى ڕۆحانیش هاوشێوه‌ى چاره‌نوسى هه‌ریه‌ك له‌موحه‌مه‌د خاته‌مى و مه‌هدى كه‌روبى و حوسه‌ین موسه‌وى و ئه‌وانى تر ده‌بێت.


میوانە بەڕيزەکان، بەشداربووانی خۆشەویست، هاوڕێیانی تێکۆشەر\nسڵاويکی گەرم لە هەمووتان و بەگەرمیش بەخێرهاتنتان دەکەم. رێبەندانی رينوێنتان پیرۆز، بیست و شەشی ڕێبەندان، رۆژی کۆمەڵەتان پیرۆز. پەنجا و یەکساڵ پيش ئێستا، بناغەی رێکخستنێک دامەزا کە چارەنووس وابوو لاپەڕەیەکی نوێ لە خەباتی گەلی کورد هەڵداتەوە و قۆنا‌غێکی نوێ لە ژیانی سیاسی کۆمەڵگای کوردستان بهێنێتە ئاراوە. نزیکەی دەهەیەک دواتر، چوار رۆژ بەدوای رووخانی رژیمی پاشایەتی، لە رۆژی بیست و شەشی ڕیبەندانی ساڵی ١٣٥٧ی هەتاویدا، واتا چل و یەکساڵ لەوە پيش، کۆمەڵە لە راگەیاندنێکدا بەبۆنەی گیان لەدەست دانی هاوڕێی دامەزرێنەر و سەرکردە کاک حەمە حوسێنی کەریمی، خەباتی ئاشکرای خۆی وەکوو حیزبێکی سیاسی راگەیاند.\nجێی خۆیەتی لە سەرەتای وتارەکەمدا سڵاو و ڕێز و خۆشەویستی خۆم بنێرم بۆ بنەماڵەی سەربەرزی شەهیدان، سڵاو دەنێرم بۆ گیانی پاکی گیانبەختکردوان، بۆ هەموو بەندکراوە سیاسیەکان و بنەماڵەکانیان، هەموو دەرکراو و دوورخراوەکان، هەموو پێشمەرگەکان بەدێرین و بە هی ئێستاوە، بۆ هەموو تێکۆشەرانی کۆن و نوێی ريبازی کۆمەڵە، بۆ هەموو تێکۆشەرانی رێکخستنی ناوخۆ، بۆ بنەماڵەی هەموو کۆڵبەرە گیان لەدەستداوەکان، بۆ هەموو چالاکانی مەدەنی، بەگشتی بۆ هەموو ئەوانەی کوردستانیان وکوو قەڵای خۆڕاگری ئازادیخوازی سەربەرز راگرتووە.\nدۆستانی خۆشەویست، لەماوەی ساڵی رابوردوودا، گەورەترین ڕووداو نەک هەر لە ئێران و لە کوردستان بەڵکوو تەقریبەن لە هەموو جیهان بریتی بووە لە بڵاو بوونەوەی پەتای جیهانگیری کۆرۆنا و کاریگەریەکانی لەسەر هەموو کۆمەڵگای مرۆڤایەتی.\nئەو نەخۆشیە لە چینەوە سەری هەڵدا، بە نهێنیکاری و شاردنەوەی لە دنیا لە کۆنترۆڵ دەرچوو، بە هاتوچۆی چڕوپڕ بڵاو بوەوە و بووی بە هۆی نەخۆشی و مەرگ و کز کردنی ئابوری دنیا و پەکخستنی کار و ژیان. بەڵام لە زوربەی وڵاتان، بەتایبەتی وڵاتانی پێشکەوتووی جیهان، دەوڵەتان کەوتنە کار و سەدان تریلیۆن دۆلاریان تەرخان کرد بۆ یارمەتی بە خەڵکی وڵاتەکانیان، بۆ بووژاندنەوەی ئابوری، بۆ قەرەبوو کردنەوەی زیان لێکەوتووان و یارمەتی مووچەی بێکارکراوەکان، هەرەوها بۆ توێژینەوەی زانستی لەسەر ئەو ڤیروسە و دروست کردنی واکسەن بۆ بەرگری و دەرمان بۆ چارەسەر. بەخۆشیەوە، سەرەنجام زانست و هاوکاری مرۆڤایەتی خەریکە بەسەر بەڵای کۆرۆنادا سەرکەوتن بەدەست دەهێنێت.\nلە ئێران بەڵام هەموو شتێک بەپێچەوانە بوو. سەرەڕای هەموو هۆشدارەکان، خەتی هەوایی نێوان ئێران و چینیان دانەخست، شیرکەتی فڕۆکەوانی ماهان کە سەر بە سپای پاسدارانە بۆ بەرژەوەندی مادی خۆی ئەوەندەی هاتوچۆ کرد تا ڤیروسەکەی بەتەواوی و بە فراوانی گەیاندە ئێران و بەمجۆرە بۆ پرکردنی گیافانیان لە ناردنی خەڵک بەرەو مەرگ سڵیان نەکرد. دواتریش سەرەڕای هەموو رێنوێنیە پزیشکیەکان لەبەر ئەوەی دام و دەزگای خورافات و گەوجاندنی خەڵکیان خەوش هەڵنەگرێ، قوم و شارە تووشبوەکانیان قەرەنتینە نەکرد و لەجیاتی خەڵک لێ دوور خستنەوە دەستیان کرد بە لستنەوەیان. لە حاڵێکدا وڵاتانی پێشکەوتووی وەکوو ئیتالیا، ئێسپانیا، بەریتانیا و تەنانەت خودی چینیش لەڕێگای قەرەنتینەی شارەکانەوە بەرەنگاری بڵاو بوونەوەی ئەو نەخۆشیە بوونەوە، وتیان قەرەنتینە شێوازی سەدەکانی ناوەڕاستە و باوی نەماوە و هێشتیان ئەو ڤیروسە بە کەیفی خۆی پەرە بستێنێ. کە پزیشکانی بێسنووری فەرانسە ئامادەیی خۆیان بۆ دانانی نەخۆشخانەی گەڕۆک راگەیاند و خۆیان پێچاوە بێن بۆ ئێران، ڕەتیان کردەوە و سەفەرەکەیان پێ هەڵوەشاندنەوە. ئەمریکا ئامادەیی بۆ ناردنی یارمەتی دەربڕی، ڕەتیان کردەوە، رێکخراوی جیهانی تەندروستی ویستی یارمەتی بکا ڕەتیان کردەوە. بۆخۆشیان کەمتەرخەم و نامەسئول و نەفام و دەستەوەستان و ناکارامە مانەوە. لە جیاتی ئەوەی چارەسەرێکی زانستیانە بۆ ئەو قەیرانە بدۆزنەوە و هاوکاری کۆمەڵگەی نێونەتەوەیی بکەن، دەستیان دایە شێواندنی ئامارەکان. خۆ لە درۆش قەت کەم ناهێنن، بەگوێرەی هەموو راپۆرتە نێوخۆیی و جیهانیەکان، ئاماری تووشبووان و مردووان لە ئێران چەند قات لە ئاماری رەسمی زیاترە.\nسەرەڕای هەموو خزمەت و ماندوو بوونی خۆنەویستانەی کادری پزیشکی، بەڵام سیاسەتی کاربەدەستانی کۆماری ئیسلامی بە نەفامی و ناکارامەیی و گەندەڵی، خەڵکی بەلێشاو بە گەرووی مەرکدا کرد. کاتێکیش هاتنە سەر ئەوەی کە ڕێنوێنیەکانی سەبارەت بە داخستنی شارەکان و مانەوە لە ماڵان بەڕێوە بەرن، ئەو سیاسەتە تەنیا لە ئاستی دروشمی بێناوەرۆکدا مایەوە. نەشی دەتوانی وا نەبێ. دەوڵەتانێک کە ئەو سیاسەتەیان ڕەچاو کرد، ژیانی کرێکاران و کارمەندان و بنەماڵەکانیان لەو ماوەیەدا دابین دەکرد و لانی کەم زیانەکانیان تا ڕادەیەک بۆ قەرەبوو دەکردنەوە.\nکۆماری ئیسلامی هیچ یارمەتیەکی جیدی خەڵکی نەدا، تەنانەت خامنەیی تا دوو هەفتە ئیجازەی هەڵگرتن لە سندوقی زەخیرەی ئەرزی بە دەوڵەت نەدا کە دەرمان و کەل و پەلی پزیشکی پێ بکڕن. هەر بۆیە سیاسەتی نەچوونە سەرکار و لەماڵ مانەوە لە ئێران قابیلی پیادەکردن نەبوو. خەڵکی هەژار کە هیچ سەرچاوەیەکی داهات و هیچ پاشەکەوتێکی نیە چۆن و بەتەمای کێ نەچێتە سەر کار و لە ماڵ بمێنێتەوە؟ لەڕاستیدا زوربەی خەڵک بەرامبەر بە بڵاو بوونەوەی ئەو نەخۆشیە نامەسئول نین، ناعیلاجن.\nسەرباقی هەموو ئەوانەش و لە هەموو ئەوانەش شەیتانیتر ئەوە بوو کە خامنەیی کڕینی واکسەنە پەسندکراوەکانی لە خەڵک قەدەغە کرد. ئەمە نەک تەنیا کۆنەپەرستانە و نازانستیانەیە، نەک تەنیا دوژمنایەتی کوێرانە بە دژی ئەمریکا و دنیای رۆژاوا و کردنی خەڵک بە قەڵعانی مرۆییە، بەڵکوو دەچێتە خانەی تاوان دژی مرۆڤایەتی. تەنیا نەتیجەی ئەو سیاسەتەش بەکوشت دانی زۆرتری خەڵک و فەراهەم کردنی زەمینە بۆ سات و سەودای قاچاخ و ڕەش بە واکسەن و گیرفان ئاخنینی سپا و کاربەدەستانی رژیمە. گومانیشتان نەبێ سەرانی ئەو رژیمە بۆخویان و بنەماڵەکانیان بەدزی لە باشترین جۆری واکسەن کەڵک وەردەگرن.\nئەم سیاسەتە نەزانانە و کارەساتبارە بۆتە هۆی شەپۆلێکی گەورەی ناڕەزایی لەناوخۆ و دەرەوەی ئێران، واتا ئەگەر پەتای کۆرۆنا لە مانگەکانی رابوردوو بوو بە خێروبێر بۆ کۆماری ئیسلامی و نیشتنەوەی شەپۆلی ئیعترازاتی لێکەوتەوە، ئەم جارە لەوانەیە ناکارامەیی، گەندەڵی لە کاروباری دەرمانی و نەهێنانی واکسەن خۆی ببێتە هۆکارێک بۆ پەرەسەندنی ئیعترازاتی خەڵک.\nبەڵام نەخۆشی کۆرۆنا بە هەموو کاریگەریەکانی، پرسە بنەڕەتیەکانی کۆمەڵگای ئێران و کوردستانی لەبیر نەبردۆتەوە و نەیسڕیوەتەوە. گرینگترینیان پرسی ئابووری، یا باشترە بڵێین داڕووخانی ئابوری و هەڵتەکانی ژیانی بنەماڵەکان و گرانی و بێکاری و گەندەڵی و ئەو بابەتانەیە.\nبەگوێرەی ئاماری رەسمی، کە بیگومان زۆر لە ئاماری ڕاستی کەمترە، ڕيژەی ئاوسان یا تورم سی لە سەدە، ئەوەش دەزانین کە ڕيژەی ئاوسانی مەوادی خواردەمەنی کە بۆ بنەماڵە کەم داهاتەکان گرینگترە زۆر لەوەش زیاترە. رادەی نەختینەیی، کە لەڕاستیدا بۆ ئێران مانای چاپی پووڵی بێ پشتیوانەیە و بۆمبێکی قورمیشکراوی ئاوسانە، لە ساڵی رابوردوودا دیسان بەخێرایی پەرەی سەندوە. ڕيژەی گەشەی ئابووری بەگوێرەی ئاماری سندوقی نێونەتەوەیی پووڵ، پێنج دەرسەد مەنفیە و بۆ ساڵی داهاتووش پێشبینی گەشەی مەنفی واتا پچووک بوونەوە و هەڵقرچانی ئابووری دەکرێت.\nخۆ پتر لە دوو ساڵیشە کە ئەسڵەن بوودجەی عومرانی واتا بوودجەی ئاوەدانسازی و گەشەی ئابووری هەر نێویشی نەماوەتەوە و بوودجەی ئێران، دوای ئەوەی بەشی ئۆرگانە دەوڵەتی و نادەولەتیە دیار و نادیارە مفتەخۆرەکانی لێدرا و بەشی سپای پاسداران و مووشەک و ئەتۆم و ئۆرگانە ئەمنیەتیەکان و بەشی میلیشیا نیابەتیەکانی هەموو رۆژهەڵاتی ناوەڕاستی لێدرا، ئەوەی دەمێنێتەوە تەنیا بەحاڵ بەشی مووچەی کارمەندان دەکا و شتێک بۆ بوودجەی عومرانی و بۆ ئاوەدانسازی و گەشەی ئابووری، کە لە زوربەی وڵاتانی دنیا بەشی سەرەکی بوودجەیە، نامێنێتەوە.\nئاشکرایە کە ئەم سیاسەتە داڕووخانی ژیان و گوزەرانی بنەماڵە دەسکوتەکان و تەنانەت چینی ناونجیشی لێدەکەوێتەوە. بۆ نموونە، لانی کەمی هەقدەستی کرێکاران، ئەویش نەک هەموو کرێکاران بەڵکوو ئەوانەی زۆر بەختەوەرن و قانونی کار دەیانگرێتەوە، دومیلیۆن و شەشسەد هەزار تمەن دیاری کراوە، لە حاڵێکدا بەگويرەی ئاماری رەسمی هێڵی هەژاری پتر لە نۆ میلیۆن تمەن بۆ خێزانێکی ناونجیە. با لەوەش بگەڕێین کە ئەو هەقدەستەش بە شەش مانگ و بەساڵ دوا دەکەوێ و نادرێ. ئەو خێزانە کرێکاریانەش یاسای کار نایانگرێتەوە و بەهەموو نرخێک حازرن بچنە سەر کار و ئەوانەش کە ئەسڵەن کاریان دەست ناکەوێ هەر هیچ.\nیەکێک لەو ڕيگایانەی دەوڵەت لەم مانگانەی دواییدا بۆ هەڵلووشینی ئاخرین چۆڕی پووڵ و نەختینەی دەستی خێزانەکان لە کاری کرد، بریتی بوو لە دەسکاری کردنی بوورس و بردنەسەری یەکجار زۆری نرخی سەهام. بەمجۆرە ئەو بنەماڵانەی کە لە ڕيگەیەک دەگەڕان بۆ ئەوەی ئاخرین پاشەکەوتەکانی دارایی نەختی خۆیان بپارێزن لەوەی کە بە ئاوسان لێیان بتوێتەوە، هان دران بۆ کڕینی سەهامی بوورس. بەڵام بەزوویی دەرکەوت کە خەبەریك لەو قازانجە بەليشاوە بەڵێندراوە نیە و مایەکەشیان لە قۆلە کەوتووە. بەمجۆرە شەپۆلێکی ئینسانی گەورەی دیکەی ماڵباختەگان واتا قۆڵبڕاوان لە ئێران درست بووە کە بێگومان خۆی لە ئیعترازاتی خیابانی و کۆمەڵایەتیدا دەبینێتەوە.\nبەگشتی، لەم ساڵدا تيکجوونی شیرازەی ئابووری، گرانی، هەژاری، بێکاری، بێسەرەوبەرەیی و ناکارامەیی بەشێوەیەکی بەرچاو زیادی کردووە. گەندەڵی نجوومی سەراپای نیزامی داگرتووە و بۆتە شتێکی ئاسایی و وەکوو سێریاڵی تەلەڤیزیۆنی لێهاتووە و هەموو ئێوارەیەک خەڵک پەردەیەکی نوێ لەو زنجیرە درامایە کارەساتبارە دەبینن.\nئەو هەموو نالەباری و نەهامەتی و بارە ئابووری و کۆمەڵایەتیە خراپە ناتوانێ لە لەسەر لێکترازانی هەرچی زۆرتری خەڵک و دەسەڵاتدا کاریگەری خۆی دانەنێ و داشی ناوە. لە بواری سیاسیدا، ئێستا زیاتر لە دوو ساڵە کە بەدوای خۆپیشاندانە بەربڵاوەکانی بەفرانباری ساڵی نەوەد و شەش و دواتریش خەزەڵوەری ساڵی نەوەد و هەشت، گوتاری ئیسڵاحات نەک هەر بۆ نوخبە بەڵکوو بۆ جەماوەریش جێی خۆی داوە بە گوتاری گۆڕانی رژیم. راستە ئێستا بزووتنەوەیەکی گەورە لە سەر شانۆی خیابانەکان لە ئارادا نیە، بەڵام نموونەیەکی پچووک پێمان نیشان دەدا کە ڕای گشتی لەو بارەیەوە چۆنە.\nلەم رۆژانەدا خانمێکی ئەندامی ئەنجومەنی شاری تاران لەڕێگەی سایتی شارەداری تارانەوە پرسیارێک لە کاربەران دەکا کە بزانێ ئاواتیان بۆ شارەکەیان چیە بەتەمای ئەوەی باسی مەدرەسە یا پارک یا نەهێشتنی ترافیکی قورس یان پاک و خاوێنی و شتی لەو بابەتە بکەن. کەچی کاربەرێک لە وەڵامدا دەنووسێ ئاواتم ئەوەیە نەمانی نیزامی کۆماری ئیسلامی بەچاوی خۆم ببینم. ئەم پۆستە لە ماوەی دووسێ رۆژدا و تا کاربەدەستان دێن بە پەلەپەل لایبەن، سی و پێنج میلیۆن کەس لایکی بۆ دەکەن.\nلەڕاستیشدا گەورەترین مەترسی ڕژیمی کۆماری ئیسلامی لە خەلکەکەی خۆیەتی و لە وەها هەستانێکی جەماوەرییە کە ئەوەندە بەربڵاو بێ کە بەو حاڵە شڕەی هەیانە بۆیان کۆنترۆڵ نەکرێت. لەڕاستیدا دەسەڵای کۆماری ئیسلامی لە ئێران دەستیان لە هەموو ئەو ئەرکە کۆمەڵایەتی و خەدەماتیانەی کە دەوڵەتە ئاساییەکان بەرامبەر بە شارۆمەندانی خۆیان هەیانە هەڵگرتووە و تەنیا کار لەسەر سەرکوت و کۆنترۆڵ دەکەن. کەی و چۆن پەردەی جووڵانەوەی بەربڵاو و یەکلاییکەرەوە دێتە سەر شانۆی سیاسی کۆمەڵگا، لە کەس روون نیە، بەڵام گومان لەوە دا نیە کە خەڵک ناڕازیتر، بێزارتر و دەنگهەڵبڕتر لە هەمیشەن و رژیمیش بێ ئاسۆتر و شپرزتر لە هەمیشەیە.\nبەڵام نیزامی کۆماری ئیسلامی نەک هەر لە ململانێ لەگەڵ کۆمەڵانی خەڵک، بەڵکوو لە تەنگژە و ململانێی نێوخۆیی و دەرەکی گەورەش دایە. یەکێک لە گەورەترینی ئەو گرفتانە پرسی جێنشینیە. هەموو ئاماژەکان نیشان دەدەن کە پرۆژەیەکی گەورە بۆ جينشین کردنی موجتەبا لە سەر کورسی ویلایەتی فەقیە و مەقامی رەهبەری لە ئارا دایە. هەموو جمگەکانی دەسەڵات، واتا سەرچاوەی دارایی، دەسەڵات بەسەر دەزگاگەلی ئیتیلاعات و ئەمنیەت و نیزامی و ڕاگەیاندن و سیاسەتی دەرەکی و هتاد، لەبەر دەستی دان و ساڵەهایە ڕاهێنانی بۆ دەکەن. هێشتا دیار نیە کە ئایا ئەو گشتە ئامادەکارییە چڕوپڕە پشتی پەردەیە گارانتی گوزارێکی هێدی و لەسەرخۆ لە باوکەوە بۆ کوڕ دەکا یان بەپێچەوانە دەبێتە هۆی ئاڵۆزی و تەکان و شەکانێکی تازە لەو نیزامەدا.\nگرفتێکی گەورەی دیکە لەبەر دەم نیزامی کۆماری ئیسلامیدا بریتیە لە سیاسەتی دەرەکی بەتایبەت پرسی سیاسەت لە ئاست وڵاتە یەکگرتوەکانی ئەمریکا. هەڵبژاردنی سەرکۆماری لە ئەمریکا و لاچوونی سەرکۆماری پێشوو، شاییەکی زۆری لە دڵی کاربەدستانی کۆماری ئیسلامیدا گيڕا، بەڵام زۆر زوو دەرکەوت جيبەجێ کردنی بەڵێنی گەڕانەوە بۆ ڕێککەوتنی ئەتۆمی و لابردنی تە‌حریمەکان لەلایەن دەوڵەتی تازەی ئەمریکاوە وا هاسان و بێ گرێ و گۆڵ نیە و هەر وەکوو پێشتریش بارەها ئاماژەمان پێکردبوو، تازە ئەو مانگە هەنگوینەی سەردەمی ئۆباما لە نێوان ئێران و ئەمریکادا زەحمەتە دوپات بێتەوە. راستە، تیمی سەرۆک کۆماری تازەی ئەمریکا لەمەڕ ئێران بەزۆری هەر تیمەکەی ئەو سەردەمەن کە سازشەکە کرا، بەڵام بارودۆخ گۆڕاوە. دەرکەوتنی پەیوەندی چڕوپڕی کۆماری ئیسلامی لەگەڵ تالیبان و ئەلقاعیدە، زێدەڕۆیی لە پیتاندنی ئورانیۆمدا، دەرکەوتنی نهێنی تازە لە چالاکییە ئەتۆمیەکاندا، دەرکەوتنی کاری تێرۆریستی رژیم لە ئوروپا و شوێنەکانی تر، دەرکەوتنی کەموکووڕی لە خودی رێککەوتنی ئەتۆمی کە لە ئێران بە بەرجام ناسراوە، سەرهەڵدانی هاوپەیمانیەکی نوێ لە رۆژهەڵاتی ناوەڕاست لەنێوان ئیسرائیل و وڵاتە عەرەباکاندا کە بەتایبەتی رووی لە ئێرانە، ئەوانە هەمووی بارودۆخیان وەها گۆڕیوە کە چوونەوە سەر خوانی پێشووی بەرجام بەبي هەزینە و پاشەکشەی تازە بۆ ئێران نابێت.\nبا بێینە سەر کوردستان کە بابەتی کاری ئێمە و ژینگەی سیاسی و کۆمەڵایەتی ئێمە و خەمی سەرەکی ئێمەیە. هەمان بارودۆخی ئابوری و تەنگژەکانی ژیان کە باسمان کرد بەزیادیشەوە کۆمەڵانی خەڵکی کوردستانی بەرەو هەژاریەکی قورس و تاقەت پڕووکێن بردوە. نرخی کەل و پەلی ژیان رۆژ لەگەڵ رۆژ گرانتر دەبێ و بڕست لە خەڵک دەبڕێ. لە پەیوەند لەگەڵ نەخۆشی کۆرۆناش کەمترین ئیمکانات بۆ کوردستان تەرخان کراوە و لەم بوارەشدا کوردستان وەکوو هەمیشە کەوتۆتە پەراوێزی خەدەماتەوە. کادری دەرمانی و پزیشکی کوردستان بەخزمەتی زۆر و فیداکارارنەی خۆیان هەر چەندی توانیبێتان قەرەبووی کەمترخەمی و نامەسئولی دەسەڵاتدارانیان کردۆتەوە. هەربۆیەش لەلایەن خەڵکی بەئەمەگی کوردستانەوە بەناوی پێشمەرگانی سپی پۆش ناوزەد کراون.\nهەروەها ئەم ماوەیە زۆرێک لە خەڵکی شاروگوندەکان خۆبەخشانە یارمەتی پزیشکی و کەل و پەلی خۆپاراستنیان پێشکەش کردووە و کۆڕوکۆمەڵی لاوانی بەدەربەست و رێکخراوگەلی گونجاو خۆبەخشانە هەوڵی پاک و خاوێن کردنەوە و سەمپاشی گەڕەکی شارەکان و گوندەکانیان داوە و یارمەتیان بە پیر و پەککەوتەکانی کۆمەڵگا گەیاندوە، ئەوەش جێی سپاس و دەسخۆشیە و نموونەی رێکخستنی هاوپشتی مرۆڤانە و چالاکی مەدەنیە.\nسەرباقی هەموو گرفت و نەهامەتیە ئابووری و کۆمەڵایەتیەکان کە خێروبێری کۆماری ئیسلامین، لەم ماوەیەدا فشاری ئەمنیەتی رژیم لە کوردستان بەردەوام بووە، مەکینەی ئەشکەنجە و ئیعدامەکان لەکار نەوەستاوە، هەر لەم رۆژانەدا هێزە ئینتیزامیەکان مێهردادی تاڵشی لاویان بەبێ هیچ تاوانێک لەژێر ئەشکەنجەدا شەهید کرد و بەمجۆرە شەهیدێکی دیکەیان بەو بنەماڵەیە زیاد کرد کە پڕبەدڵ سەرەخۆشیان ليدەکەین. تەقە لە کۆڵبەران و کوشتن و بریندار کردنیان لەم چەند مانگەدا درێژە دراوە کە لێرەدا سەرەخۆشی لەبنەماڵەی خۆشەویستی هەموو ئەو ئازایزانە دەکەین. لە هەفتەکانی رابوردوودا بەتایبەت شەپۆلێکی ڕەشبگیری و گرتنی بەکۆمەڵی چالاکانی ناوخۆ دەستی پێکردوە کە تا ئێستا پتر لە سەد و بیست و نۆ کەسیان دەستبەسەر کراون. خۆشبەختانە ئەم کارە نامرۆڤانەیە ئەمجار دەنگدانەوەیەکی گەورەی بووە و میدیا و رێکخراوەکان بەفراوانی باسیان کردوە و لە کۆماری ئیسلامیان لەقاو داوە.\nگەرچی لە مانگەکانی رابوردوودا بزووتنەوەی گەورەی خیابانی نەهاتۆتە ئاراوە، بەڵام کاربەدەستانی کۆماری ئیسلامی لە هەموو کەس باشتر دەزانن کە کوردستان چ بورکانێکی ئامادەی تەقینەوەیە، بۆیەش هەموو هەوڵی خۆیان بۆ تۆقاندن و ترساندنی خەڵک و دزێو کردن و خەوشدار کردنی سیمای گەشی کۆمەڵە و حیزبەکانی کوردستان بەکار دەبەن. نمایشکردنی چەند فیلمی ساختە و درۆیین لەسەر کۆمەڵە و کاک سەدیقی کەمانگەر و هەوڵدان بۆ خەوشدار کردنی بزووتنەوەی رزگاریخوازانەی گەلی کورد و سەرکردەکانی، دادی کۆماری ئیسڵامی نادا و فریایان ناکەوێ. ئەو سەرکردە و کەسایەتیانە لە دڵی میللەتدا دەژین و ئەمڕۆ بزووتنەوەی کورد لە هەمیشە قووڵتر لە دڵی خەڵکی کوردستاندا جێی خۆی کردۆتەوە و لەهەمیشەش بەرینتر لە سەرتاسەری کوردستانی رۆژهەڵات تەشەنەی کردوە و بێگومان پرۆپاگەندەی قێزەونی رژیمی پەت و سێدارە بەزیانی خۆیان هەڵدەگەڕێتەوە. ئەو کاردانەوە گەورە و کەم وێنەیەی کە لە وەڵام بە سوکایەتی بە جلی کوردی هاتە ئاراوە و کەوتنە ڕێی ئەو شەپۆلە بەرینەی وەستانەوە و بەرەنگار بوونەوە، دەبێ بەباشی ئاوی گوێی دەسەڵاتدارانی ئێرانی دادابێ.\nتا ئەو جێگەش دەگەڕێتەوە سەر خۆمان وەکوو کوردی رۆژهەڵات، سەرەکیترین پرس و گرینگترین بابەتێک کە بۆ ئەم سەردەمەی کوردستان لەبەر دەممان دایە، بریتیە لە یەکگرتوویی کورد و کاری هاوبەش لەسەر بنەمای ستراتێژیەکی روون و ژیرانە. لێتان ناشارمەوە کە گەورەترین مەترسیش نەگەیشتمان بەو یەکگرتووییە لە کاتی گونجاو دایە. هەر بۆیە ئەرکێکی گەورە دەکەوێتە ئەستۆی ناوەندی هاوکاری. ئێمە هیواخوازین و هەموو هەوڵی خۆشمان دەخەینە گەڕ بۆ ئەوەی ناوەند بتوانێ لە زووترین کاتدا بە ئاکامی پێویست لەسەر گرینگترین بابەتەکانی ئەو یەکگرتنە لەنێوخۆی و لەنێو هەموو گەلی کورد بگات.\nلە کۆتاییشدا لە هەموو تێکۆشەرانی کۆمەڵەش چ لەناوخۆی کوردستان، چ لە رێکخستنی هێزی پێشمەرگە و چ دەرەوەی وڵات داوا دەکەم هەوڵ و چالاکی خۆیان فراوانتر بکەنەوە. دنیایەک ئەرک و کار لە بەردەممان دایە: هەوڵ بۆ رێکخستن و خۆ ئامادە کردن بۆ گۆڕانکارییەکان، کاری پێشمەرگانە، کاری مەدەنی، کاری رێکخستن، کاری راگەیاندن، کار لەپێناو یەکگرتوویی بەرەی کوردی، پەرەپێدان بە پەیوەندی خەباتکارانە بەدژی کۆماری ئیسلامی لەگەڵ نەتەوەکانی ئێران و سەرجەم نەیارانی رژیم، هەوڵی ئێمە بۆ ناساندنی زۆرتری کوردی رۆژهەڵات و خەباتەکەی و داواکارییەکانی و مافەکانی بە دنیا و زۆر بواری دیکە چاوەڕێێ هەوڵی ماندوویی نەناسانەی ئێوەن. دەستتان بەگەرمی دەگووشم و ئاواتی سەرکەوتنتان لە بەجێ گەیاندنی ئەو ئەرکانە بۆ دەخوازم.\nسپاس و بەخێرهاتنی دوبارەش بۆ هەموو بینەران و بیسەرانی خۆشەویست و شەو و رۆژتان خۆش.


Facebook | Evro News\nل ئه‌ڤرۆ نيوز ناڤێ هه‌موو كانديدێن پارتى بزانه\nخسرۆ گۆران به‌رپرسێ ده‌زگه‌هێ هه‌لبژارتنێ پارتى ب فه‌رمى ناڤێ كانديدێن پارتى بۆ هه‌لبژارتنێن بهێت يێن په‌رله‌مانێ عيراقێ ئاشكراكرن\nخەلیل غازی دۆسکی\nفەهمی سەلمان بەرواری\nمحەمەد سدیق خۆشناو\nخدر عەلی ساڵح\nسەباح سوبحی حەیدەر\nمەریوان قەرەنی نەقشبەندی\nنەهلا قادر ئەفەندی\nیادگار مەحمود نەسروڵا\nشنۆ نوری عەبدوڵا ساڵح\nئەشواق نەجمەدین جاف\nغەزالە محەمەد ساڵح\nشوان محەمەد مستەفا (یەدەگ)\nنەجوا حەمید محەمەد\nسه‌رۆكێ ده‌سته‌یا ده‌ستپاكیێ: كار سه‌ر پرۆژەیەکێ چوار سالی بۆ به‌رهنگاربوونا گەندەلێ دكه‌ن\nحاكم ئه‌حمه‌د ئه‌نوه‌ر، سەرۆکێ دەستەیا دەستپاکیێ ل هەرێما کوردستانێ راگەهاند: ل سالا 2017 وه‌ره کار ل سەر ستراتیژیه‌تا به‌رهنگاربوونا گه‌نده‌لیێ ده‌كه‌ن.\nحاکم ئەحمەد ئەنوەر ئه‌و چه‌نده ژی راگەهاند: دەسته‌یا وان دووبارە ستراتیژیەتا به‌رهنگابوونا گەندەلیێ راستڤه دكه‌ت و ته‌ڤایا سێکتەران بخوڤه دگریت، چاڤه‌رێ نه ل کۆمبوونێن بهێت یێن جڤاتا وه‌زیران بهێته په‌سندكرن.\nسەرۆکێ دەستەیا دەستپاکیێ ل هەرێما کوردستانێ ئاماژه ب وێ چه‌ندێ ژی دا و راگه‌هاند: ئەمریکا و جڤاكێ نێڤدەولەتی پشته‌ڤانیا به‌رهنگاربوونا گه‌نده‌لیێ ل هه‌رێما كوردستانێ و عیراقێ دكه‌ن.\nناڤبری ئه‌و چه‌نده ژی دیاركر ب پەسندکرنا پرۆژەیی ستراتیژیەتا به‌رهنگاربوونا گەندەلیێ، بۆ ده‌مێ چوار سالان لگۆری ئەوێ ستراتیژیەتێ بزاڤا ژناڤبرنا گەندەلیێ كه‌ن.\nگه‌نجه‌كێ دهۆكێ دێ پشكداریێ د فیسته‌ڤاله‌كا عه‌ره‌بی دا كه‌ت\nدهۆك، زنار تۆڤی:\nشێوه‌كارێ گه‌نج عومه‌ر عه‌دنان، كو نوكه قۆتابییه ل قوناغا سێیێ ل پشكا په‌روه‌رده و هونه‌ری ل زانكۆیا جیهان ل دهۆكێ، د دیداره‌كێ دا بۆ رۆژناما ئه‌ڤرۆ دیاركر كو ل هه‌یڤا شه‌ش یا ئه‌ڤ ساله ئه‌و دێ پشكداریێ د فیسته‌ڤاله‌كێ دا كه‌ت ل وه‌لاتێ مه‌غرب، كو هه‌موو وه‌لاتێن عه‌ره‌بی دێ پشكداریێ تێدا كه‌ن، و ل سه‌ر ئاستێ كوردستانێ و عیراقێ ، ئه‌ز وه‌كو شێوه‌كاره‌كێ كورد و ب ناڤێ كوردستانێ و ب ره‌نگه‌كێ فه‌رمی دێ پشكداربم، هه‌ر چه‌نده وان دڤیا ئه‌ز ب ناڤێ عیراقێ پشكدار ببم، لێ من وه‌سا قه‌بوول نه‌كر و ئه‌ز دێ ب ناڤێ كوردستانێ و ب كه‌ڤاله‌كێ پشكداریێ تێدا كه‌م و نوكه بزاڤ دهێنه كرن، شێوه‌كاره‌كا دی ژی ژ دهۆكێ پشكداریێ تێدا بكه‌ت و ئه‌ڤ فیسته‌ڤاله بۆ جارا ئێكێ یه ل وه‌لاتێ مه‌غرب بهێته ئه‌نجامدان.\nناڤهاتی گۆت: ل هه‌ر وه‌لاته‌كێ عه‌ره‌بی دو شێوه‌كاران ماف هه‌یه پشكداریێ د وێ فیسته‌ڤالێ دا بكه‌ن، و هه‌ر ئێكێ ماف هه‌یه ب دو كه‌ڤالان پشكداریێ تێدا بكه‌ت، هه‌روه‌سا ئه‌و فیسته‌ڤاله دێ فیسته‌ڤاله‌كا شێوه‌كاری و ئه‌ده‌بی و هونه‌ری بیت و دێ وه‌كو كه‌رنه‌ڤاله‌كێ بیت، دێ دناڤبه‌را ( 7- 9 ) رۆژان یا به‌رده‌وام بیت، دیسان ئه‌ز دێ وه‌كو ئه‌ندامێ لژنا راگه‌هاندنێ و لژنا ته‌كنیكی یا فیسته‌ڤالێ ژی پشكدار بم، بابێ من ژی ل پشكا ئه‌ده‌بی، وه‌كو به‌رپرسێ لژنا ئه‌ده‌بی هاتییه دانان و دێ نیشاندانا جلكان و گۆڤه‌ند ژی تێدا هێنه ئه‌نجامدان.\nوه‌زاره‌تا دارایی:ده‌مێ لێخوشبوونێ ژ 15% یا پێشینه‌یان بۆ سێ هه‌یڤێن دی هاته درێژكرن\nشرین ئه‌حمه رێڤه‌به‌را گشتی یا به‌نكێن بسپوری ل وه‌زاره‌تا دارایی یا حكومه‌تا هه‌رێما كودرستانێ راگه‌هاند: رۆژا 13 نیسانا 2021 نفیساره‌ك مه ئاراسته‌ی هه‌موو به‌نكان كریه، كو ره‌زامه‌ندیا وه‌زاره‌تا دارایی هاتیه وه‌رگرتن، ده‌مێ لێخوشبوونا پێشینه‌یان ب رێژا 15% بۆ ماوه‌یێ سێ هه‌یڤێن دی هاتیه درێژكرن، ژ ئێكێ نیسانێ تاكو سیهێ حوزه‌یرانا 2021 دێ به‌رده‌وام بیت.\nشرین ئه‌حمه‌د ئه‌و چه‌نده‌ژی دیاركر بریار پێشینه‌یا ئاڤاهیان و ئاكنجیبوون و گه‌شتوگوزار و چاندنێ و پیشه‌سازێ بخوڤه دگریت، چونكو ئه‌وان ژ ده‌ڤ مه قه‌ر وه‌ر گرتینه.\nناڤبریێ ئه‌و چه‌نده ژی دازانین، مه‌رجێ لێخوشبوونێ ئه‌وه كو چه‌ند پاره ده‌ڤ مایه ڤه‌گه‌رینیت نه‌ك ب شێوه‌یێ قست بده‌ت، كو بریاره ژ هه‌ر ملیۆنه‌كێ 150 هزار دینار بۆ وه‌لاتیان بهێنه ڤه‌گه‌راندن.\nسه‌رۆكێ حزبه‌كا عیراقی هاته ده‌سته‌سه‌ركرن\nده‌زگه‌هێن راگه‌هاندنێ ل عیراقێ دوهی ئێكشه‌مبی به‌لاڤكر كو جه‌مال كه‌ربولی، سه‌رۆكێ حزبا (حه‌ل) و برایێ وی ل ده‌ڤه‌را یه‌رمووك ل به‌غدا هاته ده‌سته‌سه‌ركرن.\nپێزانینێن ده‌زگه‌هێن راگه‌هاندنێ ئاماژه ب وێ چه‌ندێ كر كو جه‌مال كه‌ربولی و برایێ وی لوئه‌ی كه‌ربولی ژ لایێ هێزه‌كا به‌رهنگاریا گه‌نده‌لیێ، هاتینه ده‌سته‌سه‌ركرن.\nپێشتر ل هه‌یڤا ته‌باخا 2020 دادگه‌ها ره‌سافه ل به‌غدا، ژ ئه‌گه‌رێ به‌خشكرنا به‌رنامه‌كێ ستران و سه‌مایێ ل شه‌ڤا عاشورایێ ل كه‌نالێ دیجله، فه‌رمانا ده‌سته‌سه‌ركرنێ بۆ جه‌مال كه‌ربولی، خودانێ وی كه‌نالی ده‌ركربوو.\nكه‌نالێ دیجله ب سڤكاتیكرنێ ب هه‌ستێ شیعان، كو ل شه‌ڤا عاشورایێ ستران و سه‌ما به‌لاڤكربوون، هاته تۆمه‌تباركرن و ژ ئه‌گه‌رێ به‌خشكرنا سترانان، ئه‌و كه‌نال ژ لایێ توندره‌وێن شیعی ڤه ل به‌غدا هاتبوو سوتن.\nپارێزگارێ دهۆکێ: هیڤیدارین پێگیریەکا تمام ب رێنما و راسپاردێن حکۆمەتێ بهێتەکرن\nئەڤرۆ رۆژا دووشەمبی رێکەفتی ٢٠٢١/٤/١٩ د.عەلی تەتەر پارێزگارێ دهۆکێ دگەل رێڤەبەرێن گشتی ل سنۆرێ پارێزگەها دهۆکێ کۆمبوو و دکۆمبوونێدا دانوستاندن و هەلسەنگاندن بۆ رەوشا ساخلەمیێ و رێنمایێن خۆپارێزیێ ژڤایرۆسێ کۆرونایێ هاتەکرن، پارێزگارێ دهۆکێ دۆپاتی ل سه‌ر بحهکرنا رێنمایان ل هەمی دامودەزگەهێن حکۆمەتێ کر.\nهه‌ر د ئه‌وێ كومبوونێ دا پارێزگارێ دهۆكێ دانوستاندن ل سه‌ر چەوانیا شۆرکرنا دەستهەلاتان بۆ فەرمانگەهێن حکۆمەتێ کر و راوێژ و پێشنیار دڤی بیاڤیدا هاتنە وەرگرتن و هەر دکۆمبوونێدا ل دۆر پتر رێکخستنا داهاتێ حکۆمەتێ و چەوانیا خەرجکرنێ و زێدەکرنا داهاتی هاتە بەحسکرن.\nپارێزگارێ دهۆکێ ئه‌و چه‌نده ژی راگەهاند پێدڤیە هەمی هەولا بدەین بو نەهێلانا بەربەست و رێگریان دناڤبەرا حکۆمەت و هاولاتیاندا و بەرهنگاربوونا هەمی جۆرە گەندەلی و زێدەگاڤیەکێ ل دویڤ یاسا و کارناما حکۆمەتا هەرێما کوردستانێ و ئەنجامدانا چاکسازیەکا هەمەلایەن کو گەلەک بنەمایێن خۆ هەنە ژ پێگیریا تمام و رێکوپێک ب دەوامێ، نەهێلا روتینێ بەرفرەهکرنا شەفافیەتێ و گۆهورینێن بەردەوام ل دویڤ پێدڤیاتیێ.\nل دوماهیا کۆمبوونێ پارێزگارێ دهۆکێ راگەهاند: هیڤیدارین پێگیریەکا تمام ب رێنما و راسپاردێن حکۆمەتا هەرێما کوردستانێ و دهەمی دامو دەزگەهـ و فەرمانگەهـ و رێڤەبەریاندا بهێتەکرن.\nپارێزگارێ دهۆکێ پێشوازيا شاندەکێ قونسلخانا شاهنشینا بریتانیا كر\nئێڤاریا رۆژا ئێک شەمبی رێکەفتی ٢٠٢١/٤/١٨ ”د.عەلی تەتەر” پارێزگارێ دهۆکێ پێشوازیی ل شاندەکێ هەڤپشکێ بالیوزخانە و کونسلخانا شاهنشینا بریتانیا ل هەرێما کوردستانێ و عیراقێ ب سەرۆکاتیا خانم “میلانی سمارت”جێگرا کونسلێ گشتی ل هەرێما کوردستانێ کر. درۆنشنێدا ل دۆر رەوشا بەلاڤبوونا ڤایرۆسی و دوماهی پێشهاتێن دەڤەرێ و پرۆسا ئاڤەدانکرنێ ل پارێزگەها دهۆکێ دانوستاندن هاتەکرن، پاشان ب تێر و تەسەلی باس ل بەرنامێ داهاتی یێ کۆنسلخانە و بالیۆزخانا بریتانیا دبیاڤێ مافێ مرۆڤی و مافێ ئافرەتی و پێشڤەچوونێن دڤان واران دا هاتەکرن و پارێزگارێ دهۆکێ خۆشحالیا خۆ بڤێ سەرەدانێدا دەربری و دادیارکرن کو ئەو پالپشت و هەماهەنگن بو هەر بەرنامە و پلانەکا شاندێ مێهڤان ل هەرێما کوردستانێ و پارێزگەها دهۆکێ دێ ئەنجام دەت.\nرێزان ئه‌ڤرۆ دێ نووترین كلیپا خوه به‌لاڤ كه‌ت\nئه‌ڤرۆ، رێوار محه‌مه‌د ره‌شید:\nسترانبێژا كورد (رێزان كازۆ) كو خه‌لكا باكوورێ كوردستانێ یه و نوكه ل باژێرێ ئیسته‌نبۆلێ یێ وه‌لاتێ توركیا دژیت نووترین ده‌نگوباسێن خوه یێن هونه‌ری بۆ به‌رپه‌رێ هونه‌ری یێ رۆژناما ئه‌ڤرۆ دیاركرن و گۆت: “نووترین كلیپا من كو سترانه‌كا داواتانه و ژ سێ پارچان پێك دهێت كو هه‌ر سێ پارچه گه‌له‌ری نه ئه‌ڤرۆ رۆژا 4/4/2021 ل ده‌مژمێر 9:00 شه‌ڤ ل سه‌ر په‌یجێ من یێ تایبه‌ت ل یوتیوبی هێته به‌لاڤكرن كو ئه‌ڤ سترانه من ل ستودیۆیا DNZ ل باژێرێ ئیسته‌نبۆلێ تۆماركریه كو (ردڤان نار) ب كارێ به‌لاڤكرنا مۆزیكێ رابوویه، هه‌روه‌سا (نالنمه‌دا باراش) ب كارێ ده‌رهێنانێ و (بایرام داشلاك) ژی ب كارێ وێنه‌گرتنا ڤێ كلیپێ رابووینه كو ئه‌ڤ كلیپه من ل باژێرێ ئیسته‌نبۆلێ وێنه‌كریه”.\nناڤهاتیێ ئاماژه دا وێ چه‌ندێ كو پشتی ئه‌ڤ كلیپه دهێته به‌لاڤكرن و به‌رهه‌ڤی بۆ ئه‌نجامدانا چه‌ندین كارێن نوو یێن هونه‌ری كرینه، به‌لێ حه‌ز ناكه‌ت ئه‌لبۆمان چێكه‌ت، ژ به‌ر كو ب دیتنا وێ ئه‌لبۆمان چو بهایێ خوه نه‌مایه و هه‌ر سترانه‌كا نوو یا ئه‌ز تۆمار دكه‌م دێ كلیپ كه‌م و پێشكێشی حه‌زژێكه‌رێن ده‌نگێ خوه كه‌م.\nشانۆڤانه‌ك: ژ بلی سترانبێژێن مللی چو هونه‌رمه‌نده‌كێ دی ل كوردستانێ ب داهاتێ هونه‌ری ناژیت\nئه‌ڤرۆ، ره‌مه‌زان هه‌رنی:\nهونه‌رمه‌ندێ شانۆڤان هامنۆ شه‌ریف، د دیداره‌كێ دا بۆ رۆژناما ئه‌ڤرۆ گۆت: شانۆ ب خوه په‌یامه گه‌هاندنا راستیانه ب بینه‌ران، راسته هه‌تا نوكه وه‌ك پێدڤی شانۆ ل كوردستانێ ناهێته نیشاندان ئه‌ڤه ژی دزڤریت بۆ ده‌زگه‌هێن په‌یوه‌ندیدار و حوكمه‌تێ كو كێم خه‌م بووینه به‌رامبه‌ر شانۆیێ ل كوردستانێ، هونه‌ر هاتیه ژبیركرن ب تایبه‌ت شانۆ ل گه‌ل وێ چه‌ندێ كو ده‌رچوویێ په‌یمانگه‌ها كومپیوته‌ری مه، به‌لێ من به‌رده‌وام كار د ناڤ بوارێ هونه‌ری دا كریه، ل گه‌ل ڤێ هه‌موو بێ پشته‌ڤانیا ل كوردستانێ هه‌ی بۆ بوارێ هونه‌ری شانوڤانێن كوردستانێ رانه‌وه‌ستیاینه ل پرانیا باژێر و باژاروكێن كوردستانێ شانۆ هاتینه نیشاندان”.\nناڤهاتی گۆت: “هه‌تا نوكه من پشكداری د هژماره‌كا شانۆگه‌ریان دا كریه و رۆل تێدا دیتیه، هنده‌ك جاران ژی وه‌ك بجهكار و رێڤه‌به‌رێ شانۆیێ و كارێ مۆزیكێ من كار كریه، شانویا كوردی نوكه د قووناغه‌كا باش دایه و پێشڤه‌چوونه‌كا باش ب خوه ڤه دیتیه، ژ به‌ر كو ده‌رهێنه‌ر و شانۆڤانێن باش هه‌نه، به‌لێ مخابن ل كوردستانێ رێڤه‌به‌رێ به‌رهه‌مه‌كێ شانۆیێ ب خوه ب دووڤ سپونسه‌را بگه‌ریێت داخوازا هاریكاریێ بكه‌ت، ژ بلی سترانبێژێن مللی چو هونه‌رمه‌نده‌كێ دی ل كوردستانێ ب داهاتێ هونه‌ری ناژیت”.\nل دووماهیێ هامنۆی گۆت: “رێژا هونه‌رمه‌ندان د ومی ئاستی دا نینه كو به‌حس لێ دهێته كرن، ئه‌گه‌ر رێژه‌كا مه‌زن یا هونه‌رمه‌ندان هه‌بیت كا كارێن وان، ئه‌و كارێن دهێن ئه‌نجامدان ژماره‌كا كێمن ل ئاستێ هونه‌رێ بلند كاردكه‌ن هژمارا هونه‌رمه‌ندان پیڤه‌ر نینه، به‌لكو بۆ هونه‌ری ئاست و كار و ره‌وشه‌نبیریا هونه‌رمه‌ندان پیڤه‌ره”.\n1231,0002,0003,000...4,617زێده‌تر لاپه‌ر 1 ژ 4,617\n86 queries in 1.338 seconds.


فەسڵی یەکەمی کتێبی ”کۆمەڵگا و غەریبەکان“ی تەرخانە بۆ قسەکردن لەسەر سێ شێواز لە توندوتیژیی جێندەریی دژ بە ئافرەتان لە کوردستاندا کە بریتین لە ”کوشتن“ و ”خۆکوشتن“ و ”سوتاندن و خۆسوتاندن“ی ئافرەتان لە کوردستاندا. بۆچوونی سەرەکیی لەو بەشەی کتێبەکەدا ئەوەیە کە واز لە تەفسیر و لێکدانەوە ئاسان و حازربەدەستەکان بھێنین و بەدوای پێناس و ئاکاری ئەو ژینگە تازەیەدا بگەڕێین کە ئەو تاوانانەی بەرامبەر بە ئافرەتان تیادا پیادەدەکرێت. لەو بەشەدا ھەر سێ شێوازەکەی توندوتیژیی ڕەگەزییە لەناو ئەو ژینگە و فەزا و سەرزەمینە کۆمەڵایەتیی و سیاسیی و ئابوریی و کولتورییە نوێیەدا جێگیردەکات کە لەدوای ڕاپەڕینەوە دروستکراوە. ئەو ژینگە و فەزایەش ژینگە و فەزایەکی تەواو نوێن و پەیوەندییەکی ئەوتۆیان بە دونیای بەر لە ڕاپەڕینەوە نییە، یان زۆر لاوازە. بەمەش یەکێک لە خاڵە سەرەکییەکانی ئەو لێکۆڵینەوەیە گومانکردنە لەو لێکدانەوە سونەتییە باڵادەست و حازربەدەستانە کە توندوتیژیی ڕەگەزیی دژ بەژنان لە کوردستاندا بە زمانێکی ئینشایی سادە بە “سروشت“ی ”نەگۆڕ“یی ”پیاوی کورد“، یان بە ”سروشت“ی پاتریارکیەت، یان بە ”سروشت“ی دین، یان بە فەرھەنگیی ”خێڵەکیی“ و ”تەقلیدیی“، یان بە ”عەقڵیەت“ و ”مێنتاڵییتی“ خۆرھەڵاتیی، یان بە ”سیستم“ی ئەخلاقیی نەگۆڕاوی ناو کۆمەڵگای کوردییەوە، دەبەستنەوە.\nلەباتی ئەمانە ئەو لێکۆڵینەوەیە باس لە کێشەیەکی تەواو تازە لە دونیای دوای ڕاپەڕیندا دەکات کە بە کێشەی ”شڵەژانی پێوانەیی“ ناودەبات. ”شڵەژانی پێوانەیی” بە عەرەبی پێیدەڵێن ”الارتباک المعیاری“، و بە ئینگلیزیش Normative Disorientation.\nکۆمەڵگایە دوای ڕاپەڕین کۆمەڵگایەکە تیایدا سەرجەمی بەھا و نرخە پێوانییەکان لە دۆخی شڵەژانێکی پێوانەیی ھەمەلایەندان. ”شڵەژانی پێوانەیی“ مانای تێکچوونی تەواوی سیستمی بەھاکان، شڵەژانی سەرجەمی ئەو بەھا سەرەکییانەی کە ژیانی تاکەکەس و گروپەکان لە بوارە جیاوازەکانی ژیانی کۆمەڵایەتیدا ڕێکدەخەن، بە جۆرێک بەشێکی بەرچاوی تاکەکانی ئەو کۆمەڵگایە، بەتایبەتی نەوە نوێیەکان، نەتوانن باش لە خراپ و ئەشێ لەناشێ و ڕاست لە ھەڵە و درۆ لە ڕاستیی و جوان لە ناشیرینیی و دڵسۆزیی لە خیانەت و گەندەڵیی لە ناگەندەڵیی، جیابکەنەوە. شڵەژانی پێوانەیی مانای لەدەستدانی توانای ئەخلاقیی و ویژدانی لەوەدا مرۆڤ نەتوانێت بزانێت چی باشە بکرێت و چی خراپە نەکرێت، چی شیاو و پۆزەتیڤە و چیش نەشیاو و نەکردەیە.\n”شڵەژانی پێوانەیی“ پەیوەندیی بە بەردەوامیی و نەگۆڕان و خۆدووبارەکردنەوە و سەرلەنوێ بەرھەمھێنانەوەی سیستمە ئەخلاقییەکانەوە نییە، چونکە گەر ئەو سیستمانە بیانتوانیە خۆیان دووبارەبکەنەوە و وەک نەگۆڕ و چەسپاوێک کاربکەن، ئەودەم شتێک بەناوی شڵەژانی پێوانەییەوە دروستنەدەبوو.


فرۆید و مارکس - ژنەفتن\nفرۆید و مارکس\nگفتوگۆی نێوان سڤێن-ئێریک لیدمان و پێر ماگنوس یوهانسۆن\nلە سویدیەوە: بڕوا عەلادین\n28ی ته‌مموز، 2021|تەوەر و هەڤپەیڤین، هزر\nدەقی ئەم گفتوگۆیە لە بەرواری ٢٠١٦/١/٢٣ لە لایەن کۆمەڵەی فرۆیدی/ئارچە لە یۆتۆبۆری، ڕێکخراوە. ئامانج لە گفتوگۆکە دەگەڕێتەوە بۆ ئەو خولیایەی کە هەردوو (پێر ماگنوس یوهانسۆن) لەدایکبووی ١٩٥٠، دەروونشیکار و پسپۆری مێژووی بیرە و، (سڤێن – ئێرک لیدمان) لەدایکبووی ،١٩٣٩ نووسەر و بیرمەندێکی سویدییە، پسپۆری مێژووی بیرە. لە زانکۆی لوند و پاشان لە یۆتەبۆری خوێندوویەتی. لیدمان ساڵی ١٩٦٦ بڕوانامەی دوکتۆرای وەرگرتووە و بووەتە دۆسێنت لە زانکۆی یۆتۆبۆری، دەخوازن و تەمای ئەوەن کتێبێک لەبارەی کارل مارکس و سیگموند فرۆیدەوە بنووسن.\n(سڤێن – ئێرک لیدمان) و (پێر ماگنوس یوهانسۆن)\nماگنوس: بەڵێ! کەواتە با دەست پێ بکەین. پێم وایە کە کەشەکە زۆر باشە، بەو مانایەی کە خەڵکانێکی زۆر ئامادەن. زۆر خێرا بۆمان دەرکەوت کە جەماوەرێکی زیاترمان هەیە. ئەوانەی کە لە سیمیناری پێشووماندا جێگەیان بەرنەکەوت، بە خۆشحاڵییەوە بە خێرهاتنیان دەکەین کە لە ٢٣/٤دا ئامادە بن. وەکووتریش ئەوە ئێریک لێدمانە کە وا بزانم زۆربەتان دەیناسن و پێناساندنی کارێکی کەمبایەخە. ئێمە دەخوازین کە گفتوگۆیەک بکەین دەربارەی فرۆید و مارکس کە بەندە بەو کاتەوەی من و سڤێن-ئێریک بڕیارمان دا کە کتێبێک لەبارەی فرۆیدەوە بنووسین..\nلیدمان: (وەک پێبڕینێک ڕوودەکاتە ماگنوس و دەڵێت) کتێبێکی بچووک!\nماگنوس: بەڵێ کتێبێکی بچووک و بابەتێکیش دەربارەی شتێکی تر.\nبەڵێ! ئێمە ڕامان وایە کە چەند تەوەرە و تێمایەکمان هەیە کە مێژووەکەی دەگەڕێتەوە بۆ ئەو سەردەمەی کە من و سڤێن- ئێریک یەکتریمان تێدا ناسیووە. سڤێن- ئێریک مامۆستای من بووە لە زانکۆ، بەشی مێژووی ئایدیاکان. ئەوە بوو پاشتر من و سڤێن- ئێریک مانگی جارێک گفتوگۆمان دەکرد دەربارەی چەند بابەت و پرسیارێک کە تایبەتبوون بەو باسانەی مەبەستمان بوون. دواتر ئێریک دەستی کرد بە نووسین، ئینجا منیش دەمنووسی، ئیتر ئەوە بوو کە.. (ڕوو دەکاتە ئێریک)!\nلیدمان: بەڵێ وابوو، لە بەهاری ١٩٩٩ەوە دەستمان کردووە بەم گفتوگۆیە، واتە 16 ساڵ دەبێت، یان ڕاستتر وا دەبێت بە ١٧ ساڵە خەریکی ئەم بابەتەین، لە مانگی ٤ی ئەمساڵدا دەبێت بە ١٧ ساڵی ڕێک.\nماگنوس: بەڵام پێشتریش هەر گفتوگۆمان کردووە، لێ بە هەمان ئەم شێوەیەی دواییمان نا.\nلیدمان: (بە پێکەنینەوە)، ڕاستە! بەڵام بیرت نەچێت کە من سەرە گەورەکە (مامۆستاکە) بووم.\nماگنۆس: (بە پێکەنینەوە)، ڕاستە وا بوو، مامۆستا! ئیتر ئەوە بوو گفتوگۆمان دەکرد، پاشتر دەقەکانی کە دەماننووسین بۆ یەکتریمان دەخوێندەوە. پاشان مانگانە جارێک یەکتریمان دەبینی، جارێک لە ماڵەکەی ئەو، جارێکیش لای من. بە مانای ئەوەی کە هەمیشە لە یەکترییەوە نزیک بووین. دەکرێت بڵێم کە هەر ئەو زنجیرە بەردەوامەی گفتوگۆ و یەکتربینینە بەرنامە بۆ داڕێژراوەی نێوانیشمان وایکرد کە ئەم پرۆژە بچکۆلەیە بکەین بە نووسینی کتێبێک دەربارەی فرۆید و مارکس. وا بزانم پێش ئەوەیش بابەتێکمان لەسەر ١٩٦٨ نووسی.\nباشە! ئێستا دوای ئەو قسانە، دەزانین کە بۆچی لێرە دانیشتووین و دەمانەوێت چی بکەین. من ڕام وابوو کە باشتر بوو چەند وانەیەکمان هەبووە تایبەت بەم باسانە کە دەخوازین بیانوروژێنین، تاوەکو لەم کەسە بەتوانا و زرنگانەوە کە لێرە ئامادەن، هەندێک ڕا و بۆچوونیش وەربگرین تا لە نووسینی کتێبەکەدا سوودیان لێ وەربگرین.\nویستم شتێک بڵێم، بەس پێم وایە باش بوو تۆ (ڕوو دەکاتە لیدمان) شتێک بڵێیت لەسەر ئەوەی کە پەیوەندی تۆ بە مارکسەوە چییە و چۆن بە توێژینەوە لەو دەستت پێ کرد. بەڵێ، شتێکی لەو جۆرە.\nلیدمان: بەڵێ. لە ڕاستیدا من دەمێکە هاوڕای بۆچوونەکانی مارکسم، لە مانگی ١٢ی ئەمساڵدا دەبێت بە ٥٠ ساڵ کە من سەرقاڵبووم بە وەرگێڕانی کارەکانی مارکسەوە بۆ سویدی، ئەمە جگە لەوەی کە وابزانم زۆر پێشتر من سەرقاڵی ئەو بووم، وابزانم لە ١٩٦٠ یا ١٩٦١ەوە. وەک دەزانن ماوەیەکی زۆر زۆر درێژە کە من خەریکیم.\nئێستا با بزانین بۆچی من خولیای مارکس بووم؟ لە ڕاستیدا سەرەتای سەرسامی من بە مارکس دەگەڕێتەوە بۆ نووسینەکانی قۆناغی گەنجێتی ئەو کە ئەو سەردەمە لە لایەن نەیاران و ئۆپۆزسیۆنی مارکسیزمی ئۆرتۆدۆکسی سۆڤێتیەوە، پێچرانەوە و قەدەغەکران. لە پێش هەموویانەوە (کۆلاکۆفسکی) بوو لە پۆڵەندا کە خەریک بوو وردەوردە هاوەڵایەتی لەگەڵ نەیارەکەیدا (ئادەم شاف) پەیدا کردبوو، هەندێکی تریش، لە پێش هەموویانەوە ژان پۆڵ سارتەر لە فەرەنسا کە ساڵی ١٩٦١ کتێبێکی زۆر گەورەی بە ناونیشانی (ڕەخنە لە ئەقڵی دیالەکتیکی) بڵاوکردەوە کە تیایدا پتر لەسەر نووسینەکانی گەنجێتی مارکس دەکات وەک بنچینەیەک بۆ ئەو تیۆرەیەی کە خۆی دایمەزراندبوو.\nبە هەر حاڵ، قسەکردن لەو کاتەدا لەسەر ئەو نووسینانەی مارکس باس و خواسێکی گەرموگوڕ بوو، پاشتر وردەوردە بە خۆمم وت: باشە بۆ وەریان نەگێڕم بۆ سویدی لە کاتێکدا بۆ زۆربەی زمانەکانی تر وەرگێڕدراون؟ بە ڕاستی زمانێکی ئەڵمانی قورس بوو، بە تایبەتی ئەڵمانییەکەی سەردەمی گەنجێتی مارکس، هەر زۆر قورسە، لێ ئەوە بوو تێکۆشام و کتێبێکیم کرد بە سویدی، ئیتر لە دوای ئەوەوە من بە بەردەوامی سەرقاڵی مارکس بووم کە جگە لە وەرگێڕانی کۆبەرهەمەکانی مارکس، لەو دواییانەیشدا کتێبێکی گەورەم لەسەر بایۆگرافی مارکسیش نووسی کە نزیکەی ٨١٨ لاپەڕە بوو! کەڵکەڵەی من بۆ نووسینەوەی ژیاننامەی مارکس لەوەوە سەرچاوی گرتبوو کە دەمووت: ئەوە سەردەمێکی زۆر بەسەر ڕووخان و نەمانی یەکێتی سۆڤێتدا تێپەڕیوە، کەچی هێشتا هەر نووسین و رەخنەکانی مارکس و چەمکەکانی بەردەوامن، واتە هێشتا هەر بناغەیەک ماوە کە بتوانیت لەسەری شتێک بونیاد بنێیت. پاشان قسە لەسەر مردنی سۆڤێتیزمی ئۆرتۆدۆکسی دەکرا، ئەگەرچی من باوەڕم وا نییە و کە پێم وایە وەک دژە گوتار لێرە و لەوێ، لە سێ چوار شوێن هەر ماون، ئەوە ماوییەکانن بۆ نموونە. دوای ئەوە من بیرم لەوە دەکردەوە کە بە ڕاستی بۆچی مارکس لەناو گەنجەکاندا هیچ ئامادەییەکی نییە و کەس بە گرنگی نازانێت؟ دیارە نزیکەی ٣٠ بۆ ٤٠ جاریش چو٢مەتە ناو ئاهەنگ و بۆنەکانیانەوە، دیقەتم داوە یان ئەوانە مارکسین کە لە سەرو تەمەنی ٥٥ ساڵیەوەن، یان ئەوانەی کە لە خوار تەمەنی ٢٥ ساڵەوە. وەک دەبینین ماوە و تەمەنێکی بەرینە لەو نێوانەدا. دیارە حاڵەتی دانسقەیش هەیە، بەس بە زۆری وایە. هەست دەکەم وەک سەرەتایەک ئەوەندە بەسە، سەرەی تۆیە ماگنوس، چونکە هەست دەکەم پەیوەندییەکەی تۆیش بە فرۆیدەوە سەرنجڕاکێشە.\nماگنوس: ئەزانی چی؟ ڕەنگە لای من مەسەلەکە تۆزێک جیاوازتر بێت، چونکە وەک خۆت دەزانیت من هاوشێوەی تۆ نەبووم کە تەمەنێکی زۆرم لە کایەی نووسیندا هەبێت. بەڵام من تاڕادەیەک لە تەمەنێکی زوودا فرۆیدم خوێندەوە، وابزانم هەر ١٥ بۆ ١٦ ساڵێک دەبووم و سەرنجمی ڕاکێشا. پاشتر وتم ئەمە شایەنی ئەوەیە کە لەسەری بەردەوام بم، ئەوەبوو چوومە پەیمانگەی سایکۆلۆژی لە زانکۆی یۆتۆبۆری بەو حەز و خواستەوە کە لەوێ فرۆید بخوێنم. بەڵام بە ڕاستی هەڵەکە لە منەوە بوو، چونکە هەرگیز کەسێکم تیایدا نەبینی کە فرۆیدی خوێندبێتەوە و تەواو پشتگوێ خرابوو. پاشتر بۆم دەرکەوت کە هەر لێرە لە یۆتۆبۆری بەرنامەیەکی خوێندن هەیە دەربارەی دەروونشیکاری کە لە لایەن مامۆستایەکی ئەمریکای باشوورەوە دەوترایەوە. ئیتر لەوەوە وتم ئەمە شتێکی باشە و ڕەنگە لەمەوە بتوانم فرۆید بخوێنم و لێی بتوێژمەوە، لێ لە ڕاستیدا ئەویش هەر بایی ئەوەندە نەبوو کە خواستەکانی من تێر بکات.\n*بەشەکانی دیکەش لە داهاتووی نزیکدا بڵاو دەکەینەوە\nئێرک لیدمان، بڕوا عەلادین، دەروونشیکاری، فرۆید، مارکس، ماگنوس یوهانسۆن\nئاسۆ لە 29ی ته‌مموز، 2021 کاتژێر 12:29 am\nبابەتێکی پڕ بایەخ و سەرنج ڕاکێشە، لەڕاستیدا من چەند چێژ لە خودی گفتوگۆو ڕەخنەو سەرنجەکان وەردەگرم هێندەش لە زمانی وەرگێڕانەکەی بروا .\nدەستتانخۆش و ماندوونەبن\n← ژنانی کورد و فێمینیزم\nكانییە مۆمیاكراوەكانى نەرسیس →


توركیا بە هیچ یاسایەك ناتوانێ دەستێوەردان لە كەركووك و مووسڵدا بكات - باسنیوز\nتوركیا بە هیچ یاسایەك ناتوانێ دەستێوەردان لە كەركووك و مووسڵدا بكات\nدنیا لێی دێته وه‌ڵام و به شكستێكی گه‌وره ده‌گه‌ڕێته‌وه\nرێككه‌وتنی ئه‌نكه‌را، كه توركیا زۆر جار به‌كاری ده‌هێنێت تا له‌و رێگه‌یه‌وه شه‌رعیه‌ت به خۆی بدات په‌لاماری مووسڵ و كه‌ركووك بدات، به هه‌موو پێوه‌رێكی یاسایی هه‌ڵوه‌شاوه‌ته‌وه، چونكه 100 ساڵی به‌سه‌ردا تێپه‌ڕیوه.\nئه‌و رێككه‌وتنه له ساڵی 1916 هاته به‌ر باس، له دوای رێكه‌وتنی لۆزانیش، به‌ریتانیا توركیای ناچار كرد ده‌ست له ویلایه‌تی مووسڵ هه‌ڵبگرێت، به‌ڵام به‌شێكی نه‌وتی مووسڵ تا ساڵی 1959 داهاته‌كه‌ی بۆ توركیا بووه كه 29% بووه.\nله خاڵێكی تری رێككه‌وتنه‌كه ئاماژه دراوه، ئه‌گه‌ر عێڕاق كه‌وته ناو شه‌ڕه‌وه و وڵاتێكی تر ویستی مووسڵ و كه‌ركووك داگیر بكات، توركیا مافی هه‌یه هێز به‌كاربهێنێت.\nبه گوێره‌ی گوته‌ی ئه‌حمه‌د تورك سه‌رۆكی پێشووی شاره‌وانی مێردین بۆ ده‌نگی ئه‌مریكا، ئه‌و رێككه‌وتنه له ساڵی 1946 هه‌ڵوه‌شاوه‌ته‌وه و توركیا هیچ مافێكی به‌سه‌ر كه‌ركووك و مووسڵه‌وه نه‌ماوه. جگه له ئەحمەد توركیش، ده‌یان نووسه‌ر و سیاسیی تر كۆكن له‌سه‌ر ئه‌وه‌ی توركیا هیچ مافێكی نییه په‌لاماری مووسڵ یان كه‌ركووك بدات، چونكه ئه‌وكات هه‌موو دنیا رووبه‌رووی ده‌بنه‌وه.\n3 هۆكاری یاسایی هه‌ن كه رێگه به توركیا ده‌دات په‌لاماری مووسڵ و كه‌ركووك بدات، ئه‌و هۆكارانه‌یش یاساناسان كۆكن له‌سه‌ری بریتیین لەوانە:\n1. ئه‌گه‌ر عێراق داوا له توركیا بكات هاوكاری بكات بۆ شه‌ڕێك كه ناتوانێ به ته‌نیا ئه‌نجامی بدات، یان له تیرۆریست پاكی بكاته‌وه. ئه‌سته‌مه عێراق داوایه‌كی له‌و شێوه‌یه بكات، چونكه سه‌روه‌ری خاكی عێراق ده‌كه‌وێته مه‌ترسی و سوكایه‌تیشه بۆ پێگه‌ی عێراق، هه‌روه‌ها ئێرانیش مه‌حاڵه ئه‌وه قبووڵ بكات.\n2. ئه‌گه‌ر نه‌ته‌وه یه‌كگرتووه‌كان یاسایه‌كی تایبه‌ت ده‌ربكات، تا شه‌رعییه‌ت به توركیا بدات بچێته ناو مووسڵ و كه‌ركووكه‌وه.\n3. ئه‌گه‌ر نه‌ته‌وه یه‌كگرتووه‌كان هاوپه‌یمانیه‌تییەك پێك بهێنێت تا مووسڵ له ده‌ستی حه‌شدی شه‌عبی ده‌ریهێنن، توركیا ده‌توانێت ببێته به‌شێك له‌و هاوپه‌یمانیه‌تییه، وه‌كو ئه‌وه‌ی ئێستە بۆ لێدانی داعشی تیرۆریست پێكیان هێناوه.\nتوركیا له شوێنێكی تریش رووبه‌رووی لێپرسینه‌وه‌ی یاسایی ده‌بێته‌وه ئه‌گه‌ر په‌لاماری كه‌ركووك و مووسڵ بدات، بۆ نمونه ئه‌و كاته‌ی داعش مووسڵی داگیر كرد و پاشان په‌لاماری كه‌ركووكی دا، توركیا به هیچ شێوه‌یه‌ك نه‌یگوت ده‌چم بۆ رزگاركردنی ئه‌و 2 شاره، چونكه توركمانی لێیه و رێككه‌وتنی ئه‌نكه‌را ئه‌و مافه‌ی پێداوم. بۆیه ئه‌گه‌ر ئێستە داوایه‌كی له‌و شێوه‌یه بكات، ئه‌نجامه‌كه‌ی به شكستێكی گه‌وره بۆ خۆی كۆتایی پێدێت، جگه له‌وه‌ی له رووی یاساییشه‌وه ده‌كه‌وێته ژێر به‌رپرسیاریه‌تی.\nپێشی ده‌ڵێن ئه‌ی بۆچی كاتێك مووسڵ له ده‌ستی داعش بوو بێده‌نگ بووی؟ دیاره به نهێنی هانی ئه‌و گرووپه‌ت داوه و په‌یوه‌ندی ژێر به‌ژێرت له‌گه‌ڵیدا هه‌بووه.


پەڕ، نازی - ویکیپیدیا، ئینسایکڵۆپیدیای ئازاد\nپر - Par\nپۆتانەکان: 37°40′53.5″N 45°00′39.5″E / 37.681528°N 45.010972°E / 37.681528; 45.010972پۆتانەکان: 37°40′53.5″N 45°00′39.5″E / 37.681528°N 45.010972°E / 37.681528; 45.010972\n١٬٣٣٤ مەتر (٤٬٣٧٧ پێ)\nپەڕ یان گولپەڕ گوندێکە، کەوتووەتە گوندەواری نازیا ئەڤراز، ناوچەی نازی، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nپەڕ ھاوسنوورە لەگەڵ ئەم گوندانە:\nلە باکوورەوە لەگەڵ گوندی حەسارا بەھرام خان.\nلە باشوورەوە لەگەڵ گوندی حاجیاوا.\nلە ڕۆژھەڵاتەوە لەگەڵ گوندی عەرەبلویا دەرە.\nلە ڕۆژاواوە لەگەڵ گوندی کەوسی.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٦٣٠) کەس و (١٥٦) خێزان بووە.\nوەرگیراو لە «https://ckb.wikipedia.org/w/index.php?title=پەڕ،_نازی&oldid=904058»


کوردیپێدیا - هەرێمی کوردستان: لە 9مانگی رابردوودا، 44کەس بەهۆی (مین)ەوە کوژراون و بریندار بوون\n📊 هەرێمی کوردستان: لە 9مانگی رابردوودا، 44کەس بەهۆی (مین)ەوە کوژراون و بریندار بوون | پۆل: ئامار و راپرسی | زمانی بابەت: 🏳 کوردیی ناوەڕاست\nهەرێمی کوردستان: لە 9مانگی رابردوودا، 44کەس بەهۆی (مین)ەوە کوژراون و بریندار بوون\nلەسەرەتای ئەمساڵەوە تا ئێستا، 44 کەس لە هەرێمی کوردستاندا بە هۆی (مین)ەوە کوژراون و بریندار بوون.\nئاودێر محەمەد، ئاوێنەنیوز: بەڕێوەبەری هوشیارکردنەوه و قوربانیانی مین لە دەزگای گشتی کاروباری مین لەهەرێمی کوردستان، ئاکۆ عەزیز، ئەمڕۆ(سێ شەممە) رایگەیاند لە 9 مانگی ئەمساڵدا،ئەوەی لەدەزگای گشتی کاروباری مین تۆمار کراوە تا ئەمڕۆ 44 رووداوی مین هەبووە و بەوهۆیەوە 44 هاووڵاتی لەهەرێمی کوردستان بونەتە قوربانی.\nووتیشی له و ژمارەیە،34 هاووڵاتیان بریندار بووه و 10 کەسی تریش گیانیان لەدەست داوە لە سنوری هەولێرو دهۆک و سلێمانی و ئیدارەی گەرمیان.\nئه و بەرپرسەی دەزگای گشتی کاروباری مین روونی کردوە کە هەندێک لەوانەی بونەتە قوربانی لە ئەنجامی نەزانین چونەتەناوچەی مین رێژکراو یان دەستکاری مین و تەقەمەنیان کردوە.\n1. 👁 08-10-2013\n📅 رۆژی دەرچوون: 08-10-2013\n➕ ئەم بابەتە لەلایەن: (هاوڕێ باخەوان)ەوە لە: Oct 8 2013 8:35PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Oct 8 2013 8:36PM باشترکراوە\n👁 ئەم بابەتە 3,398 جار بینراوە\n📊 ئامار بابەت 377,321


کوردیپێدیا - رەژاک: کوشتن و ناشتنی سنور راستی دەسەڵاتەکان و رێکخراوەکانیانی دەرخست\n📝 رەژاک: کوشتن و ناشتنی سنور راستی دەسەڵاتەکان و رێکخراوەکانیانی دەرخست | پۆل: بەڵگەنامەکان | زمانی بابەت: 🏳 کوردیی ناوەڕاست\nرەژاک: کوشتن و ناشتنی سنور راستی دەسەڵاتەکان و رێکخراوەکانیانی دەرخست\nلەبەرامبەر ناشتنی بەنهێنی تەرمی سنور و بێئاگاداری ڕێکخراوەکانی ژنان کە ئامادەکاری مەراسمێکی بەشکۆیان کردبوو، ناڕەزاییەکان زیاتردەبن.\nڕێکخراوی ژنانی ئازادی کوردستان ناسراو بە (ڕەژاک) کە داوای لە دادگا و لایەنە بەرپرسەکان کردبوو مۆڵەتیان پێبدەن بەهەماهەنگی ڕێکخراوەکانی ژنان بە مەراسمیک سنور بنێژن، لەبەرامبەر ناشتنەکەی بەنهێنی ناڕەزایی نیشانداوە و لە بەیننامەیەکدا کە بۆ ڕۆژنیوز نێردراوە دەڵێن:" لە کەیسی سنوردا بۆ هەموو لایەک راستی دۆخی ئێستای کۆمەڵکوژی و بێڕۆڵکردنی ژنان لەم هەرێمە لە پەیوەندی بە دامودەزگا و رێکخراوە بەناو ژنانیەکانەوە دەردەکەوێت".\nدەقی ڕاگەیەندراوەکەی ڕەژاک بەم شێوەیەیە:\nگەرچی کوشتنی سنور درێژکراوەی کوشتنی دەیان هەزار ژنە کەلە ژێرسایەی حوکمرانی 24 ساڵی دەسەڵاتداری کوردیدا، بەڵام کوشتن و ناشتنی سنور هاوشێوەی دوعا و دونیا راچەڵکەندنێکی لانی کەم لەنێو ژنان و رێکخراوەکان و ئازادیخوازان زیاتر دروستکرد، خەریک بوو ببێتە هەوێنێک بۆ نارەزایەتیەکی هاوبەشی بە کاریگەر تا سەنگ و قورساییەک بە رۆڵی ژن و رێکخراوەکان بداتەوە لەبەرامبەر ئەو عەقڵیەتە پیاوسالاریەی لە نێو دەسەڵاتەکانی هەرێم و کۆمەڵگا لە بەرامبەر ژنان زاڵە و بەمەش ڕێگریەک دروست کات هیچ نەبی رێ لە کوشتنی هەزاران سنوری تری ئەم وڵاتە بگرێت.\nهەر لەم پێناوە ئێمە وەک رێکخراوی ژانانی ئازادی کوردستان (ڕەژاک) لە پاش بڵاوبونەوەی هەواڵی تیرۆری سنوری تەمەن 21 ساڵان بە رۆژی نیوەرۆ و لە پارکێکی گشتی و لە نزیک ئاسایشی سلێمانی، لە بەردەم دادگای سلێمانی گردبونەوەی نارەزاییمان ئەنجامدا و پاش بیستنی هەواڵی ئەوەی کە کەسوکارەکەی تەرمەکەشی وەرناگرنەوە. سەردانی نەخۆشخانە و بنکەی پۆلیسی پەیوەندیدار بەو کەیسە و دادگامان کرد، نەک تەنها جارێک بەڵکو بەبەردەوامی و رۆژانە سەردانی ئەو دامەزراوانەمان دەکرد بۆ ئەوەی تەرمی سنور بەبێکەسی و لەلایەن شارەوانی و لە گۆرستانی بێکەسان نە نێژرێت. بەڵکو لە مەراسیمێکی شایستەی بەرفراوندا و وەک نارەزایەتیکیش بەرامبەر کوشتنی ژنان بە هاوبەشی لەگەڵ رێکخراو و گرپ و دەستەکانی ژنان و ئازادیخوازان ئەسپەردەی بە خاک بکەین، کە ئەمەش دەبوو بە هێزێکی فشار بەرامبەر دەسەڵات و هەنگاوێک کە هێزێکی مەزنی دەدا بەو رێکخراوە خەمخۆرانەی دۆخی ئێستا ژنان. هەرچەندە بە هۆی پێداگریمان سەرجەملایەنە پەیوەندیدارەکان بەڵێنیان دا کە هاوکاربن لە ناشتنی تەرمەکە لەگەڵ شارەوانی، ئێمەش هەر لەو پێناوەدا پەیوەندیمان بە رێکخراو و گروپەکانی ژنان و تەنانەت دەزگای راگەیاندن و روناکبیری ژنانی یش کرد، بەڵام بەداخەوە کۆی دەسەڵاتەکانی بەرپرس لەم بابەتە بە تایبەت (دادگاو پۆلیس و شارەوانی) بە هاوکاری دەزگای راگەیاندن و رۆشنبیری سەر بە یەکێتی ژنان بە بەرنامەیەکی هاوبەش بۆ شکست پێهێنانی هەوڵەکانمان بەشێوەی نهێنی تەرمی سنوریان شاردەوە.\nئێمە پێمانوایە لێرەدا و بەتایبەت لە کەیسی سنور بۆ هەموو لا‌یەک راستی دۆخی ئێستای ژنان و کۆمەڵکوژی و بێرۆڵکردنیان لەم هەرێمە لە سایەی زاڵبوونی ئەقڵیەتی پیاوسالاری بەسەر  دادگا و دەسەڵاتی جێبەجی کردن دەرکەوت، ئەوەی زیاتر بۆ ئێمە جێگای داخە بەشداری "دەزگای رووناکبیر ژنان" بوو لەو پلانەدا کە لەسەر ئاستی کۆمەڵگاش رق و کینە و بێمتمانەیی بەرامبەر بە هەوڵەکانی ژنان و نیشاندانی پەرتەوازەیی ریزەکانمانی زیاتر نیشاندا.\n1- بۆیە ئێمە بە پێویستی دەزانین هەرچی زوە لەبارەی بە نهێنی شاردنەوەی تەرمی سنور بەشداری کردنیان رونکردنەوە بۆ ژنان و رای گشتی بدات.\n2- کەیسی سنور گۆڕان و پیاداچونەوەیەک لە کاری رێکخراوەکان بەگشتی و بە تایبەت دیاریکردنی ستراتیژیەکی هاوبەشی ژنان بۆ ئەوەی بە هەموو رەنگەکانەوە کاری هاوبەش پێش بخەین یەک دەنگ و یەک ریز بین.\n3- لیژنەیەکی هاوبەش لە ژنان هەموو رێکخراوەکان دروستکرێت بە پەلە کار بۆ دەسگیردنی بکوژی سنور بکرێت و بە ئاشکرا دا‌دگایی بکرێت و پاشان لەسەر دەسگیرکردن و سزادانی بکوژەکانی تری ژنانیش کار بکرێت.\n4- شوێنی شایستە بەپێی ستانداری وڵاتانی پێشکەوتوو بۆ پاراستنی ژنان دروستکرێت و لەلایەن لیژنەی بێلایەن و پسپۆر سەرپەرشتی بکرێت و رێگە نەدرێت هیچ ژنێکی هەرەشە لێکرا و بێ دڵنیا بوون لە پاراستنی بنێرێتە دەرەوە.\n5- پێویستە ژنان دڵنیابن ئەم هێز و دەسەڵاتە ژنان ناپارێزی و پێویستە لە پێناو پاراستنی ژنان هێزی بەرگری و پاراستی ژن دورست بکرێت و بە رەسمی بناسرێت.\nرێکخراوی ژنانی ئازادی کوردستان (رەژاک)\n➕ ئەم بابەتە لەلایەن: (هاوڕێ باخەوان)ەوە لە: Oct 28 2015 2:10PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Oct 28 2015 2:10PM باشترکراوە


دوکتۆر محەمەدئەمین عەلی: کەلاوەیەک پڕ لەجەهل و گومان (پیشەسازى نەزانى ). بەشى حەوتەم. | wtarikurd\nنوسینی : دکتۆر محەمەد ئەمین عەلی | 09.07.2017 12:24 PM | بەشی: فرە بابەت | بێ کۆمێنتە


ماڵپەری فیردەوس | گەر کەسێک نوێژ نەکات خوای گەورە هیدایەتی دەست بە نوێژ بکاتەوە پێویستە سەرەتا چی بکات؟\nسەردێری پرسیار:گەر کەسێک نوێژ نەکات خوای گەورە هیدایەتی دەست بە نوێژ بکاتەوە پێویستە سەرەتا چی بکات؟\nبەرواری دانان :2020-03-16 کۆدی پرسیار:1841\nپرسیار: گەر کەسێک نوێژ نەکات خوای گەورە هیدایەتی دەست بە نوێژ بکاتەوە پێویستە سەرەتا چی بکات؟\nوەڵام: سەرەتا دەبێت تەوبەیەکی ڕاست بکات، چونکە تەرک کردنی نوێژ تاوانێکی زۆر گەورەیە، باشتر وایە زۆر نوێژی سونەت بکات لەسەری واجب نییە ئەو نوێژانە قەزا بکاتەوە کە نەیکردووە لەسەر وتەی ڕاستی زانایان، جیاوازی ھەیە لەنێوان زانایان سەبارەت بە قەزاکردنەوەی نوێژ بۆ کەسێک نوێژ ناکات بە ئەنقەست ھەتا کاتی دەڕوات، دوو وتە ھەیە:\nیەکەم: زۆربەی زانایان بۆ ئەوە چوون دەبێت نوێژ قەزابکاتەوە، کە ئەمە وتەی ھەرچوار مەزھەبەکانە، ھەندێک زانا ئیجماع نقل دەکەن، بەڵگە:\n(١) خوای گەورە دەفەرمووێت: (وأقيموا الصَّلاة) [البقرة: ٤٣].\nھیچی جیاوازی نەخستۆتە نێوان نوێژ کردن لە کاتی خۆی و دوای کات، ئەم فەرمانە دەلالەت لەسەری واجبی دەکات.\n(٢) عن أنسِ بن مالكٍ رَضِيَ اللهُ عَنْه، عن النبيِّ صلَّى اللهُ عليه وسلَّم قال: (مَن نَسِي صلاةً فليصلِّ إذا ذكَرَها، لا كفَّارةَ لها إلَّا ذلك؛ وَأَقِمِ الصَّلَاةَ لِذِكْرِي) رواه البخاري (٥٩٧)، ومسلم (٦٨٤).\nوفي رواية: (مَنْ نسِيَ صلاةً، أو نام عنها، فكفَّارتها أن يُصلِّيها إذا ذكَرَها) رواه مسلم (684).\nئەگەر واجب بێت لەسەر ئەو کەسەی نوێژ لەبیر دەکات یان خەوتووە قەزابکاتەوە، ئەوە ئەو کەسەی بە ئەنقەست قەزاکردنەوەی لەپێشترە.\n(٣) ڕۆژوو شکاندن لە مانگی ڕەمەزان دا واجبە قەزابکەیتەوە، نوێژیش بەھەمان شێوە.\n(٤) قەرزی مرۆڤەکان ئەگەر پەیوەست بێت بە کات، پاشان کاتی ھات لاناچێت، قەرزی خوا لەپێشترە لانەچێت و قەزا بکرێتەوە، پێغەمبەر درود و سەلامی خوای لێ بێت دەفەرمووێت: (فدَينُ اللهِ أحقُّ أنْ يُقضَى) رواه البخاري (١٩٥٣)، ومسلم (١١٤٨).\nابنُ قُدامة ڕەحمەتی خوای لێ بێت دەفەرمووێت: (نەمان زانیووە جیاوازی ھەبێت لەنێوان موسلمانان سەبارەت بەو کەسەی نوێژ تەرک دەکات دەبێت قەزابکاتەوە) المغنی (٣٣٢/٢).\nالعيني ڕەحمەتی خوای لێ بێت دەفەرمووێت: (وتەی پێغەمبەر درود و سەلامی خوای لێ بێت: "مَن نام عن صلاةٍ أو نَسِيَها"، حوکمەکە تەنھا بۆ نووستن و لەبیرکردن نییە، چونکە ئەگەر نوێژ تەرک بکات لەبەر فاسقی یان شێتی دەبێت قەزابکاتەوە بە یەک دەنگی ھەموو زانایان) العناية (٤٨٥/١).\nدووەم: ھەندێک زانای تر بۆ ئەوە چوون قەزاکردنەوەی لەسەر نییە، کە ئەمە وتەی ظاهری و ابن تیمییە و ابن ڕەجەب و ابن باز و ابن عثیمینە، بەڵگە:\n(١) خوای گەورە دەفەرمووێت: (فَوَيْلٌ لِلْمُصَلِّينَ الَّذِينَ هُمْ عَنْ صَلَاتِهِمْ سَاهُونَ) [ الماعون: ٤-٥].\n(٢) خوای گەورە دەفەرمووێت: (فَخَلَفَ مِنْ بَعْدِهِمْ خَلْفٌ أَضاعُوا الصَّلَاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيًّا) [مريم: ٥٩ ].\n(٣) قال صلَّى اللهُ عليه وسلَّم: (مَن فاتتْه صلاةُ العصرِ فكأنَّما وُتِرَ أَهلَه ومالَه) أخرجه البخاري (٥٥٢)، ومسلم (٦٢٦).\nھەر کەسێک نوێژ تەرک بکات بێ عوزر ھیچ ڕێگا نییە بۆ گەیشتن پێی ، ئەگەر پێی گەیشتبا و قەزابکرابایا فەرموودەکە بە چوون وەسفی نەدەکرد وەک ئەو کەسەی لەبیر دەکات یان دەخەوێت.\n(٤) نوێژ عیبادەتێکە کاتێکی دیاری کراوی بۆی ھەیە، ھەروەک چۆن نابێت پێش کات بکرێت و دروست نییە پاش کاتیش بەھەمان شێوە.\nابن رجب ڕەحمەتی خوای لێ بێت دەفەرمووێت: (سەبارەت بە تەرک کردنی نوێژ بە ئەنقەست زۆربەی زانایان بۆ ئەوە چوون واجبە قەزابکاتەوە ، ھەندێک لەوانە ئیجماع نقل دەکەن ، ھەندێکیان ئەم وتەیەی پێغەمبەر دەکەن بەڵگە: "قضوا الله الذي له؛ فاللهُ أحقُّ بالقضاء"، وە بەڵگەی تر : ئەگەر فەرمان کرابێت بە مەعزور بە نووستن و لەبیر کردن نوێژ قەزابکاتەوە، ئەوە کەسی تر لەپێشترە قەزای بکاتەوە، ئەمە کردنە بەڵگەیە جێگای تێڕوانینە، مەعزور فەرمانی پێکراوە بە قەزاکردنەوە، چونکە قەزاکردن دەبێتە کەفارەت بۆی، بەڵام ئەو کەسەی بە ئەنقەست تەرک دەکات قەزاکردنەوەی لەسەر نییە ببێتە کەفارەت بۆی، چونکە تاوانبارە و دەبێت تەوبە بکات بە یەک دەنگی ھەموو زانایان، لەبەر ئەوە زۆربەی لە زانایان دەڵێن کەفارەت لەسەر کوشتنی ئەنقەست نییە، وە کەفارەت لەسەر ئەو کەسەش نییە کە سوێند دەخوات بەدرۆ ، چونکە کەفارەت ئەم تاوانە لانادات، ...) فتح الباری (٣٥٣/٣).\nابن رجب ڕەحمەتی خوای لێ بێت دەفەرمووێت: (چۆن دەڵێیت ئیجماع دامەزراوە لەگەڵ ئەوە حەسەن پێچەوانەی ئەوانی کردووە لەگەڵ گەورەی حەسەن و جەلالەتی و فەزل و عیلم و زوھد و تەقوای ؟! نەزانراوە لە ھیچ ھاوەڵێک بۆ واجبی قەزاکردنەوە لەسەر ئەو کەسەی بە ئەنقەست تەرکی دەکات ، بەڵکو نەم بینیووە ھیچ شتێک لە تابعی یەكان ئیلا نەخەعی نەبێت) فتح الباری (٣٥٨/٣).\nابن باز ڕەحمەتی خوای لێ بێت دەفەرمووێت: (ئەگەر مرۆڤ نوێژی تەرک کردن بەھۆی لەبیرکردن یان نووستن یان نەخۆشی، ئەوە قەزای دەکاتەوە، سەبارەت بەوەی ئەگەر تەرک بکای بە ئەنقەست بێ شوبھە، ئەوە قەزا ناکاتەوە، چونکە تەرکی کردووە بە ئەنقەست و کوفری گەورەیە ، ئەگەر چی ئینکاریش نەکات لەسەر وتەی ڕاستی زانایان) مجموع فتاوى ابن باز (٣١٥/١٠) .\nابن عثيمين ڕەحمەتی خوای لێ بێت دەفەرمووێت : (( ئەوەی ڕاست بێت لای من ئەو وتەیەیە کە ابن تیمییە ھەلیبژاردووە ڕەحمەتی خوای لێ بێت : ھەر کەسێک نوێژ تەرک بکات بە ئەنقەست ھەتا کاتی نوێژ دەڕوات قەزاکردنەوە سوودی بۆی نییە، ... بەڵکو ئەوەی نوێژی تەرک کردووە لەسەریەتی تەوبە و استغفار بکات، وە کردەوەی باش بکات، بەمە ئومێدی ئەوەمان ھەیە خوای گەورە عەفووی دەکات، وە لێی خۆش بێت لە تەرک کردنی ئەو نوێژانە) مجموع فتاوى ورسائل العثيمين (٩٣/١٢) .\nلەوانەیە یەکێک بڵێت بۆچی واجبە لەسەر سەرخۆش نوێژ قەزابکاتەوە دوای ئەوەی بەئاگا دێت، بەڵام واجب نییە لەسەر ئەو کەسەی بەئەنقەست نوێژ تەرک دەکات قەزا بکاتەوە، یان قەزاکردنەوە ھیچ سوودی بۆی نییە، ئایا ئەمە تناقض نییە؟\nوەڵام: دەڵێن ڕاستە ھەردووکیان تاوانن و سەرپێچییان کردووە، واجبە لەسەر ھەردووکیان تەوبە بکەن، بەڵام جیاوازی ھەیە لەنێوان: سەرخۆش ئاگای لەخۆی نییە، ئەگەر ئاگای لەخۆ نەبێت نابێت نوێژ بکات، بۆ ئەوەی بزانێت چ دەڵێت بە دەقی قورئان، بەڵام کەسی تر بە ئەنقەست نوێژ ناکات ھەتا کاتی دەڕوات ئاگای لەخۆیەتی و دەزانێت چ دەڵێت.


ڤیزای شینگنی گەشتیاری | پشکنین بکە بۆ پێداویستیەکانی ڤیزای شینگنی گەشتیاری\nئەگەر تۆ بەشێوەیەکی گشتی گەشت دەکەیت بۆ مەبەستی گەشتیاری، نم. گەشتیاریکردن، پێویستە تۆ داواکاری پێشکەش بکەیت بۆ ڤیزای شینگنی گەشتیاری.\nڤیزای شینگنی گەشتیاری چیە؟\nجۆرێکە لە ڤیزای مانەوەی کورت (جۆری سی) کە ڕێگەت پێدەدات بگەیت بە ناوچەی شینگن بۆ زیاتر لە ٩٠ ڕۆژ لە ماوەی ١٨٠- ڕۆژدا بۆ مەبەستە گەشتیاریەکان.\nهاوڵاتیانی وڵاتانی لایەنی سێهەم بەدەرکراون لە بەدەستخستنی ڤیزای بێ پارە یان ڤیزاکانی دوای گەیشتن بە ناوچەی شینگن وە ئەوانەی کە هۆکاری شەرعی، کارا، و بەڵگەییان هەیە بۆ چوونە ناو دەوڵەتێکی شینگن بۆ کردنی کاری بازرگانی شایستەن بە پێشکەشکردنی داواکاری بۆ ڤیزای شینگنی گەشتیاری.\nداواکارانی ڤیزای شینگنی گەشتیاری پێویستە تەنها بەڵگەنامە سەرەتاییە پێویستەکان پێشکەش بکەن.\nئەو وڵاتە شینگنە دیاریبکە کە تۆ زۆرترین کاتی گەشتەکەتی تێدا بەسەر دەبەیت. پیویستە تۆ داواکاری پێشکەش بکەیت بۆ ڤیزای شینگنی گەشتیاری لە ڕێگەی کونسوڵخانەی وڵاتەکە.\n“گەشتیاری” دیاری بکە وەکو مەبەستی گەشتەکە.\nبەڵگەنامە سەرەتاییە پێویستەکانت کۆبکەرەوە. وە بە هەمان شێوە ئەو بەڵگەنامانەی کە پیویستن بۆ ڤیزای شینگنی گەشتیاری.\nدەبێت تۆ داواکاری پێشکەش بکەیت بۆ بۆ ڤیزای شینگنی گەشتیاری بەلایەنی کەمەوە ١٥ ڕۆژ بەر لەو ڕۆژەی کە دەتەوێت گەشت بکەیت، و نەك پێش ٦ مانگ بەرلەوەی بڕۆیت.\nپێویستە تۆ داواکاری بۆ ڤیزای شینگنی گەشتیاری پێشکەش بکەیت لە ڕێگەی کونسولخانە یان باڵوێزخانەی ئەو وڵاتەی کە تۆ گەشتی بۆ دەکەیت لە ناوچەی شینگن، یان لە ڕێگەی ناوەندی داواکاری ڤیزای پەیوەندیدار بە کونسوڵخانەی وڵاتەکە.\nکاتی گشتی پرۆسەکردن بۆ ڤیزای شینگنی گەشتیاری بە گشتی نزیکەی دوو هەفتەیە (١٥ ڕۆژە). لە هەندێك دۆخدا، کونسوڵخانەکان ڕەنگە نزیکەی ٣٠-٦٠ ڕۆژ وەربگرن بۆ بڕیاردان لەسەر داواکاریەکە.


ڕەفتاری پۆپۆلیستی نوێنەرەکان و ڕژیم لە هەڵبژاردندا | Roji Kurd ڕۆژی کورد\nHome ڕۆژهه‌ڵاتی ناوه‌ڕاست ئێران ڕەفتاری پۆپۆلیستی نوێنەرەکان و ڕژیم لە هەڵبژاردندا\nڕەفتاری پۆپۆلیستی نوێنەرەکان و ڕژیم لە هەڵبژاردندا\nلە مێژووی ٣٧ ساڵەی کۆماری ئیسلامی و لەسەرجەم خولەکانی هەڵبژاردنیدا بە سەرۆک کۆماری و مەجلیسی شۆڕای ئیسلامی و خیبرەگانەوە بە ەردەوامی یەکێک لە فاکتەرە هەرە گرنگ و بەرچاوەکان کە زێدەترین کەڵکی لیوەرگیراوە تا خەڵک ڕاکێشی سەندووقەکانی دەنگدان بکەن، بیریتتە لە کردار و قسە و بەڵێنی پۆپۆلیستانە و خەڵک هەڵفریوێنەر.\nبەشێک لەو کردەوانە بریتین لە کەڵک وەرگرتن لە کەڵکاژۆ وەرگرتن لە ناوچەگەری و پێوەرە خێڵەکییەکان و ئاژاوە و دووبەرەکییەکان لە نێوان خێڵ و گەڕەکەکان. بۆ نموونە لە شاری پیرانشار سێ نوێنەر لە بەرانبەر یەکتری ڕاست کراونەتەوە کە بریتین لە ڕه‌سوڵ خزری و كاك دروێشی کە ئەو دوو بەربژێرە لە خێڵی مه‌نگوڕن و لە بەرانبەریشدا ڕه‌زا قادری کە لە خێڵی مامه‌شه و لە ئێستادا زیاترین هەوڵی ئەو دوو لایەنە ئەوەیە کە لە پێوەری خێڵەکی بوون کەڵک وەربگرن و لە پرۆپاگەندەکانیشیاندا کەڵکاژۆی لێوەردەگرن.\nلە لایەکی ترەوە لە شاری بۆکان بەربژێرێک بە ناوی سلێمان فەیزی کە دەگوترێ ماوەی ١٩ ساڵ فەرماندەی گوردانی عاشورای سپای پاسداران بووە، لە ئێستادا زیاترین کەڵکاژۆ ل ەهەژاران وەردەگرێت.\nلە یەکێک لە چالاکییە پرۆپاگەندەییەکانی خۆی، ناوبراو ژنێکی هەژاری هێناوەتە ناو ستادەکەی کە باس لە هەبوونی نەخۆشی شێرپەنجەی کوڕەکەی دەکات و دەڵێ چەند جار چوومە مەجلیس لای نوێنەری ئەو شارە (مەبەست قەسیم عوسمانییە) کە لە وڵامی ئەوەیدا کە کوتوویە کوڕەکەم دەمرێ وامێکم بدەیە نەک ماڵی خۆت وڵامی داوەتەوە: خۆ من خودا نیم بۆت ڕزگار بکەم. لەو کاتەدا لە ناو جەماوەر دەنگێک دەڵێ: ئەو هەر بۆ گیرفانی خۆی بوو (فیکە و چەپڵەی جەماوەر)\nئەو خانمە کە خەڵکی میراوێی شاری بۆکانە باسێک لە جەلال مەحموودزادە نوێنەری مهاباد دەکات ک ەیارمەتی داوە.\nئەو خانمە کە لە کۆتاییدا دەڵێ من ناڵێم دەنگ بدەن بە کێ بەڵام باش بیر بکەنەوە دەنگتان دەدەن بە کێ.\nخاڵی شیاوی سەرنج لەم گرتە ڤیدیۆیەدا کە لە تۆڕە کۆمەڵایەتییەکانیش بڵاو بۆتەوە موزیکی خەمبار و دڵتەزێنی کاتی قسە کردنی ئەو خاتوونەیە، دواتر دووبارە کرانەوەی بەشێک لە قسەکانی کە بە دژی نوێنەری ئێستای بۆکان (قەسیم عوسمانی)یە و یان کە باس لە ئازارەکانی دەکات.\nلە لایەکی تریشە قەیسم عوسمانی کە بە شەپۆلی سێیەم خۆی دەناسێنێ خالید تەوەکوولی ڕوخساری بەناوی ڕیفۆرمخواز ناسراوی پارێزگای سنەیە کە خۆی تەئیید نەکراوە و متمانەی پێ نەبەخشراوە کە لە هەموو کۆبوونەوەکان و پرۆپاگەندەکانی عوسمانیدا وەک یاری غار بەشدارە و جارێک لە خۆی نەپرسیوە تۆ کە متمانەت پێ نەبەخشراوە چۆن متمانە دەبەخشی؟ لە هەمان کاتدا سەربەرگی قورئانێک بڵاو بۆتەوە کە تێیدا قەسیم عوسمانی بەڵێنی دەدا لە ئەگەری بوون بە نوێنەر بە ڕێبازی خومەینی و کۆماری ئیسلامی وەفادار بمێنێتەوە.\nهاوشارییەکی بۆکانی لە پەیوەندییەک لەگەڵ ڕۆژی کورد و باس کردن لەو کەڵکاژۆیانەی بەربژێرەکانی شارەکەی چەند پرسیاری هێنایە ئاراوە کە وەک خۆی لە خوارەوە دایاندەنێینەوە کە ڕووی پرسیارەکانی لەو نوێنەرانەیە کە ئەم ڕۆژانە خەڵکانی هەژار و خوێندکارانی دانەمەزراو و کرێکاران بۆ ئامانجەکانی خۆیان بەکار دێنن.\nکێ سەڵاحیە تى بە ئێوە داوە ؟! خەڵکى ئێمە بەرەو چ سۆنامیە ک دەڕوات؟! ى باسى کامە گۆڕانکارى دەکەن؟! مەبەستتان لە گۆڕانکارى چیە؟! دەتوانن یاساى ئێعدام هەڵوەشێنێوە؟! دەتوانى زیندانیانى سیاسى ئازاد بکەن؟! دەتوانن کۆمارى ئیسلامى بۆ ئەو هەمۆ تاوان وجینایەتانەى دەرحەق بە نەتەوەی کورد ئەنجامی داوە و دەیدا لە مەجلیسە کەى کە جەنابتان دەچن باسى بکەن؟!\nPrevious articleکوردانی بێ دەرەتان لەسەر سنووری ئوتریش داوای یارمەتی دەکەن\nNext articleجارێکی تر لەگەڵ ئازادی جەماڵ قادر نەژاد دژایەتی کرا


کوردیپێدیا - سوپای پاسداران وردەکاریی هێرشەکەی کۆیە بڵاودەکاتەوە\n📝 سوپای پاسداران وردەکاریی هێرشەکەی کۆیە بڵاودەکاتەوە | پۆل: بەڵگەنامەکان | زمانی بابەت: 🏳 کوردیی ناوەڕاست\nسوپای پاسداران وردەکاریی هێرشەکەی کۆیە بڵاودەکاتەوە\nدەقی راگەیێندراوەکەی سوپای پاسداران\nلەدوای کردەوە شەیتانییەکانی ئەم دواییانەی گرووپە تیرۆریستییەکانی سەر بە ستەمکاری جیهانی (ئەمریکا و هاوپەیمانانی) لە هەرێمی کوردستانەوە دژ بە ناوچە سنوورییەکانی کۆماری ئیسلامی ئێران، کە بە ناردنی تیمە تیرۆریستییەکان، دەیانویست بە دروستکردنی نائەمنی و کردەوەی تێکدەرانە، ئەمنیەت و ئارامی خەڵکی پارێزگاکانی ئازەربایجانی رۆژئاوا، کوردستان و کرماشانکرماشان تێکبدەن، بە هۆشیاری و ئامادەیی هێزی وشکانی سوپای پاسداران لە ئۆپەراسیۆنەکانی چەند هەفتەی رابردوو لە ناوچە سنوورییەکانی مەریوانمەریوان و کامیاران گورزی کوشندەیان لێدرابوو، بەرەوڕووبوونەوە و تەمێکردنی دەستڕێژیکاران، خرایە بەرنامەی سوپای پاسداران.\nلەدوای گوێنەدانی سەرکردەکانی ئەو گرووپانە بە هۆشدارییە جدییەکانی بەرپرسانی هەرێمی کوردستانی عێراق، بەوەی کۆماری ئیسلامی ئێران دەیەوێت هەنگاو بنێت بۆ هەڵگرتنی بنکە و بارەگاکانیان و پێویستە کۆتایی بهێنن بە هەنگاوە دەستدرێژیکارانە و تیرۆریستییەکانیان دژی ئێرانی ئیسلامی، هێزی مووشەکی سوپای پاسداران بە بەشداریی فڕۆکەی بێفڕۆکەوانی هێزی وشکانی سوپای پاسداران، رۆژی رابردوو، (شەممە 8-9-2018) لە ئۆپەراسیۆنێکی سەرکەوتووانەدا، شوێنی کۆبوونەوەی یەکێک لە گرووپە تاوانبارەکان و ناوەندی راهێنانی تیرۆریستەکانی ئەو گرووپەیان بە 7 مووشەکی زەمین بە زەمینی مەدوا کورت، کردە ئامانج.\nبەپێی راپۆرت و بەڵگە دڵنیاکەرەوەکان کە لەو ئۆپەراسیۆنە گەیشتووە، ناوەندەکەی پیلانگێڕی دژی ئاسایشی نیشتمانی ئێران تێکشکێندرا و دەیان کەس لە سەرکردەکان و ئەندامانی گرنگی ئەو گرووپە، کوژراون و بریندارکراون.\nئەو ئۆپەراسیۆنە تووند و وێرانکەرە، ئەوەی دەرخست کە منداڵانی گەلی ئێران لە سوپای پاسدارانی شۆڕشی ئیسلامی ئێران و تەواوی هێزە چەکدارەکان و رێکخراوە هەواڵگری و ئەمنییەکانی ئێران، پێداگرن بە پارێزگاریکردن لە سنوور و یەکپارچەیی خاکی کۆماری ئیسلامی ئێران و پارێزگاریکردن لە ئامانج و بنەمابەرزەکانی شۆڕشی ئیسلامی و رێگەنادەن تیرۆریستە بەکرێگیراوەکانی رێکخراوە سیخوڕییەکانی دووژمنانی بێگانە، ئاسایشی وڵات بخەنە مەترسییەوە.\nلەکۆتاییشدا بە رێزگرتن لە سەربازانی ونی ئیمامی زەمان و چاوەڕوانی لە هەرێمی کوردستان بۆ چاودێریی و کۆنترۆڵی جدیتری سنوورە هاوبەشەکان، هۆشداریی دەدەینە گرووپە تیرۆریستی و دژبەرانی شۆڕش و پشتیوانانیان، پاسدارانی شۆڕش و هێزە خۆجێیەکانی جێگیرکراو لەسەر سنوورەکانی وڵاتی ئیسلامی، بە زانیاریی هەواڵگری و ئامادەیی هەمەلایەنە، بە هاوکاریی خەڵکی خۆشەویستی ناوچەکە، بە دووبارەکردنەوەی هەنگاوەکانیان، لەگەڵ وەڵامێکی سەختتر و گورزێکی تووندتر بەرەوڕوو دەبنەوە.\n#کرماشان | #مەریوان | #09-09-2018 |\n 📡 ماڵپەڕ | 🏳 کوردیی ناوەڕاست | ماڵپەری رووداو - 09-09-2018\n1. 👁 09-09-2018\n📅 رۆژی دەرچوون: 09-09-2018\n➕ ئەم بابەتە لەلایەن: (هاوڕێ باخەوان)ەوە لە: Sep 9 2018 12:18PM تۆمارکراوە\n👁 ئەم بابەتە 1,759 جار بینراوە


بەرپرسێكی دەستلەكاركێشاوەی گۆڕان: كۆمەڵ و یەكگرتوو ڕێككەوتنی ژێربەژێریان لەگەڵ یەكێتی و گۆڕاندا هەیە\nكوردستان 15/09/2021 - 15:08 Basnews\nبه‌رپرسانی حزبی و چاودێران و یاساناسان باس له پاشه‌كشه‌ی حزبه ئیسلامییه‌كان ده‌كه‌ن له هه‌رێمی كوردستاندا، پێیشیان وایه لەم هەڵبژاردنەدا ئیسلامییەكان زیاتر لەوە بێهیوا دەبن كە هەرێمی كوردستان بكەن بە گۆڕەپانی خۆیان.\nلەمبارەیەوە مه‌هدی عه‌زیز حاجی، به‌رپرسی بازنه‌ی هه‌ولێری بزووتنه‌وه‌ی گۆڕان كه ماوه‌ی چه‌ند ڕۆژێكه لەگەڵ ژمارەیەك هەڵسووڕاوی دیكەی بزووتنەوەكە ده‌ستیان له كار كێشاوه‌ته‌وه، بۆ (باسنیوز) ئاشكرای كرد: "ژێربه‌ژێر كۆمه‌ڵ و یه‌كگرتوو ڕێككه‌وتنیان كردووه له‌گه‌ڵ یه‌كێتی و گۆڕان بۆ ئه‌وه‌ی ده‌نگ بده‌ن به كاندیدی یه‌كتری، ئه‌و حزبانە به ناوی ئۆپۆزسیۆنەوەن، بەڵام ئێستا هیچ ئۆپۆزسیۆنێك نییه، ئه‌گه‌ر هه‌بێت جێگای گومانه و سێبه‌رن''.\nبە گوتەی ئەو بەرپرسە دەست لەكاركێشاوەی گۆڕان، كۆمه‌ڵی دادگەری له ڕاگه‌یاندنه‌كانەوە هێرش دەكاتە سەر حكوومه‌ت، ”كه‌چی له‌گه‌ڵ پێكهێنه‌رێكی سه‌ره‌كیی حكوومه‌ت کە یه‌كێتییه، ڕێككه‌وتنی كردووه، ئه‌مه خه‌ڵه‌تاندنی ده‌نگی خه‌ڵكه، ده‌نا ئه‌وه‌ت له چی و ئه‌مه‌ت له چی! هه‌موو لایه‌ك دڵنیا ده‌كه‌مه‌وه، كادیرانی ئه‌م حزبانه \_كۆمه‌ڵ و یه‌كگرتوو\_ ئاگادار نین، له‌سه‌ره‌وه بڕیار ده‌درێت و له خواره‌وه ده‌بێت جێبه‌جێ بكرێت، ئه‌وه‌ش له‌پێناوی پاره و پۆستدا ئاوا ده‌كه‌ن و گه‌وره‌ترین عه‌یبه‌یه''.\nمەهدی عەزیز نەیشاردەوە كە ئەو ماوەی یازدە ساڵە لەگەڵ گۆڕاندا كار دەكات، به‌ڵام بۆیان دەركەوتووە كە گۆڕان و كۆمەڵ و یەكگرتوو، ”پاشه‌كشه‌ی زۆریان كردووه و له‌م هه‌ڵبژارنەدا باجه‌كه‌ی ده‌ده‌ن“.\nپرسیاری ئەوەشی لە سەركردەكانی كۆمەڵ كرد كە ”چۆن وەڵامی خه‌ڵكی خۆتان دەدەنەوە؟ به چ ڕوویەكه‌وه ڕێككه‌وتنتان له‌گه‌ڵ یه‌كێتی كردووه؟ یه‌كگرتوو چۆن وا كه‌وتووه‌ته ژێر ڕێككه‌وتنی ژێربه‌ژێره‌وه؟''.\nهاوكات بە دووری زانی كادیرانی كۆمەڵ و یەكگرتوو لەم هەڵبژاردنەدا دەنگ بە هاوپەیمانێتییەكەی یەكێتی و گۆڕان بدەن و راستەوخۆش لەمبارەیەوە ”بە ئێمەیان گوتووە دەنگ نادەین“.\nهەر لەمبارەیەوە ڕزگار عیسا، مامۆستای زانكۆ له دهۆك، بە (باسنیوز)ی راگەیاند: "كۆمه‌ڵی دادگەری و یه‌كگرتووی ئیسلامی ده‌ستیان كه‌شف بووه و له‌ناو خه‌ڵك زۆر ناوێرن باسی هه‌ڵبژاردن بكه‌ن، له دهۆك كاندیدیان داوه به یه‌كێتی و له شوێنی تریش دەرفەتی دەرچوونی كاندیدیان بۆ چۆڵ كراوه، ئه‌مه چ واتایه‌كی هه‌یه؟ خێرپێكردنە یان چی؟ له‌ولاشه‌وه بە پاساوی جۆراوجۆر بەردەوام پەلاماری حكوومەت و پارتی دەدەن“.\nئەو مامۆستایەی زانكۆ پێی وایە كە لەم هەڵبژاردنەدا یەكگرتوو و كۆمەڵ ”باجی ئەو دووڕووییەیان“ دەدەن و پاشەكشەیەكی گەورە دەكەن.\nئەوەشی نەشاردەوە كە بەشێك لە هۆكارەكانی كەمبوونەوەی دەنگی ئەو دوو حزبە، بۆ ئەدای خراپی پەرلەمانتارەكانیان دەگەڕێتەوە. نموونەشی بەوە هێنایەوە كە ”ئه‌حمه‌د حاجی ڕه‌شید ئێستا كاندیدی كۆمه‌ڵە، لە ماوەی رابردوودا بەوە ناسراوە كە دوژمنێكی سەرسەختی كوردستانە و ئێستاش زانیاریی هەڵە و زانیاریی جۆراوجۆر بڵاو دەكاتەوە تاوەكوو خەڵكی دەنگی پێ بدەنەوە، بەڵام ئایا خەڵك دوو جار كەسێك دەكات بە نوێنەری خۆی كە لە بەغداوە هەوڵی بڕینی مووچەی مووچەخۆرانی كوردستانی دابێت؟“.


خشتەی دابەشكردنی مووچەی سەرجەم وەزارەتەكان راگەیەنرا\n04:21 - 16/10/2019\nوەزارەتی دارایی و ئابوری هەرێم خشتەی دابەشكردنی مووچەی سەرجەم وەزات و فەرمانگەكان و خانەنشینانی مەدەنی و سەربازی راگەیاندو بەپێی خشتەكەش 24ی ئەم مانگە كۆتایی بەدابەشكردنی مووچەی مانگی تەموز دێت.\nدوای گەیشتنی پارەكەی بەغدا، وەزارەتی دارایی و ئابووری حكومەتی هەرێمی كوردستان لە خشتەیەكدا دابەشكردنی مووچەی سەرجەم وەزارەت و دەستەكان و خانەنشینانی سەربازی و مەدەنی راگەیاندو بەپێی خشتەكەش رۆژی یەكشەممەی داهاتووش 20ی تشرینی یەكەمی 2019، مووچەی مانگی تەموزی وەزارەتەكانی (داد، سامانە سرووشتییەكان، ئەوقاف و كاروباری ئاینی، خوێندنی باڵا، ناوخۆ، بەڕێوەبەرایەتی گشتی رەگەزنامە، لیوای نەوت، زێرەڤانی، بەرگری و فریاكەوتن، دەزگای ئاسایش و ئەنجومەنی ئاسایشی هەرێم) دابەشدەكرێت.\nهەروەها رۆژی دووشەممە 21ی تشرینی یەكەم وەزارەتەكانی (شارەوانی و گەشتوگوزار، كارەبا، گواستنەوەو گەیاندن، پلاندانان، كشتوكاڵ و سەرچاوەكانی ئاو، دیوانی چاودێری دارایی، دەستەكانی مافی مرۆڤ، ناوچەكانی دەرەوەی هەرێم، ژینگە، دەستەی وەبەرهێنان، دەستەی دەستپاكی، كۆمسیۆنی هەڵبژاردن، دەزگای مین) مووچە وەردەگرن.\nرۆژی سێشەممەش 22ی تشرینی یەكەم، مووچەی وەزارەتەكانی (پیشەسازی و بازرگانی، وەزارەتی رۆشنبیری و لاوان، وەزارەتی ئاوەدانكردنەوەو نیشتەجێكردن، سەرۆكایەتی هەرێم، سەرۆكایەتی پەرلەمان، سەرۆكایەتی ئەنجومەنی وەزیران) دەدرێت.\nكۆتایی خشتەكەش بەدابەشكردنی مووچەی خانەنشینانی سەربازی و مەدەنی كۆتایی دێت و رۆژی چوارشەممەو پێنج شەممە 23و 24ی تشرینی یەكەم مووچەی خانەنشینانی سەربازی خانەنشینانی مەدەنی دابەشدەكرێت.


پۆمپیۆ: ئێستا بارەگای نوێی قاعیدە لە ئێرانە\n12/1/2021 - 19:42\nمایك پۆمپیۆ وه‌زیری ده‌ره‌وه‌ی ئه‌مریكا له كۆنگره‌یه‌كی ڕۆژنامه‌وانیدا دووپاتی كرده‌وه كه ئێران پەیوه‌ندی له‌گه‌ڵ ڕێكخراوی قاعیده هه‌یه‌و ڕێگه‌ی بەو ڕێكخراوه داوه بنكه‌یه‌ك له‌سه‌ر خاكی ئه‌و وڵاته دروست بكات و ئێستا ئێران بۆ قاعیده بووه‌ته ئه‌فغانستانێكی نوێ و ئه‌و ڕێكخراوه باره‌گایه‌كی له تاران كردووه‌ته‌وه و ئێستا جێگره‌كانی ئه‌یمه‌ن زه‌واهیری له‌وێن و تاران پاسپۆرتی به ئه‌ندامانی ڕێكخراوه‌كه داوه‌و ڕێگه‌ی داون پاره كۆبكه‌نه‌وه‌و سه‌رپشكی كردوون به ئاره‌زووی خۆیان بجووڵینه‌وه.\nپۆمپیۆ دووپاتیشی كرده‌وه كه دووه‌مین فه‌رمانده‌ی قاعیده كه به تیرۆریستی نێوده‌وڵه‌تی دانراوه‌و ناوی محه‌مه‌د میسرییه كوژراوه.\nپۆمپیۆ له كۆنگره ڕۆژنامه‌وانییه‌كه‌یدا ئاماژه‌ی به‌وه‌شكرد كه ئێران له هێرشه‌كانی 11ی سپته‌مبر یارمه‌تی قاعیده‌ی داوه‌و پشتیوانییه‌كی زۆری پێشكه‌ش كردووه.\nپۆمپیۆ له به‌شێكی دیكه‌ی كۆنگره ڕۆژنامه‌وانییه‌كه‌یدا دووپاتی كرده‌وه كه قاعیده كار بۆ پاراستنی ڕژێمی ئێران ده‌كات و ئێران بووه‌ته باره‌كای نوێی قاعیده.\nپۆمپیۆ له كۆنگره ڕۆژنامه‌وانییه‌كه‌دا ڕاشیگه‌یاند: كه ئه‌مریكا سزای به‌سه‌ر چه‌ند سه‌ركرده‌یه‌كی قاعیده‌دا سه‌پاند كه له‌سه‌ر سنووری نێوان عیراق و ئێران چالاكی ده‌كه‌ن.\nله‌لایه‌كی دیكه‌وه وه‌زاره‌تی گه‌نجینه‌ی ئه‌مریكا ڕایگه‌یاند: كه ئه‌مریكا سزای تایبه‌تیی به‌سه‌ر پێنج كه‌سدا سه‌پاند له ئه‌ندامانی قاعیه‌وه كه پەیوه‌ندییان له‌گه‌ڵ ئێران هه‌یه‌و هه‌ر یه‌كه‌ی به تیرۆریست داناون.\nسزاكانیش هه‌ریه‌ك له ئه‌باتای محه‌مه‌د كه مه‌غربییه‌و له ئێران نیشته‌جێیه‌و ئه‌حمه‌د ئیسماعیل فوئاد ڕه‌سووڵ كه عیراقییه‌و له تاران نیشته‌جێیه‌و سوڵتان یووسف كه سعوودییه‌و له‌نێوان ئێران و ئه‌فغانستادا هاتوچۆ ده‌كات.\nسزاكان فوئاد ئه‌حمه‌د نووری عه‌لی ده‌گرێته‌وه كه ئه‌ویش عیراقییه‌و له ئێران نیشته‌جێیه، وێڕای نیعمه‌ت حه‌مه‌ڕه‌حیم حه‌مه كه ئه‌ویش عیراقییه‌و له ئێران نیشته‌جێیه‌و سه‌ركرده‌ی لقی كوردیی ڕێكخراوه‌كه‌یه.


وتووێژ:خووگرتن بە دەرمان - ویکیپیدیا، ئینسایکڵۆپیدیای ئازاد\nوتووێژ:خووگرتن بە دەرمان\nگەلۆ نێوانویکی ئەم وتارە دروستە؟ مادیوتووێژ (١٤ی گەلاوێژی ٢٧١٤) ٠٧:٢١، ٥ی ئابی ٢٠١٤ (UTC)[وەڵامدانەوە]\nنەخێر، منیش پێم وایە پەیوەست کردنەکەی بە ویکییەکانی ترەوە هەڵەیە ...\nبەڕێز @Épine: تکایە پەیوەست بوونەکەی چارەسەر بکە صلصة صويا (لێدوان) ١٩:٤٣، ٢٠ی ئابی ٢٠١٧ (UTC)[وەڵامدانەوە]\nنێوانویکی دروستە، بەڵام ناوی وتارەکە و ناوەڕۆکەکەی باش ڕووننەکراونەتەوە و پێویستە سەرەتا وتووێژ لەسەر ناوەکەی بکرێت تا ناوێکی دروست دابنرێت، دواتریش ناوەڕۆکەکەی چاک دەکەین.--◂ ئێپین وتووێژ♬ ١٩:٤٦، ٢٠ی ئابی ٢٠١٧ (UTC)[وەڵامدانەوە]\n@Épine: لە ویکی ئینگلیزی بەم شێوەیە: پشتبەستن بە ماددە وە لە ویکی عەرەبی بەم شێوەیە ئاڵودەبوونی ماددە هۆشبەرەکان تۆ یەکێکیان هەڵبژێرە و ناوەڕۆکەکەی بۆ من دابنێ، خۆم زانیاری پێویستی بۆ دادەنێم صلصة صويا (لێدوان) ٢٠:١٥، ٢٠ی ئابی ٢٠١٧ (UTC)[وەڵامدانەوە]\nبە ڕای من خووگرتن باشترە وەک لە پشتبەستن، خووگرتن بە ماددە ھۆشبەرەکان. بەڵام دەبێ سەرەتا ڕای ھاوڕێیانی تر وەربگرین پێش ھیچ گواستنەوەیەک. ◂ ئێپین وتووێژ♬ ٢٠:٢٣، ٢٠ی ئابی ٢٠١٧ (UTC)[وەڵامدانەوە]\n@Épine: و @Serchia: تکایە گرنگی بە ناوی وتارەکە بدەن، پێم وا نییە زۆر ڕاست بێت ... من پێشنیاری پەیوەستبوون بە ماددە دەکەم یان ئاڵودەبوونی ماددە هۆشبەرەکان هیوادارم زوو شتی پێویست بکەن--صلصة صويا (لێدوان) ١٩:٣٧، ٢١ی ئابی ٢٠١٧ (UTC)[وەڵامدانەوە]\nوەک وتم: دەبێ کۆمەڵگە ڕای خۆیان بڵێن. ◂ ئێپین وتووێژ♬ ٢٢:٥٨، ٢١ی ئابی ٢٠١٧ (UTC)[وەڵامدانەوە]\nپشتبەستن بەرانبەرێکی خراپ نییە بۆ وشە ئینگلیزییەکە، بەس ئەوەندە باو نییە وەک وشەکانی ئاڵوودەبوون یان خووگرتن، لەگەڵ ماددە یان ماددەی ھۆشبەریش نیم، لێرە بابەتەکە فراوانترە و باسی ھەموو دەرمانێکە، لەبەرەوە ناوەکانی «خووگرتن بە دەرمان» یان «ئاڵوودەبوون بە دەرمان» ڕەنگە گونجاوتربن. سەرچیا — ١١:١٦، ٢٥ی ئابی ٢٠١٧ (UTC)[وەڵامدانەوە]\nدەتوانین ھەر دەرمانەکە لادەین و ئالوودەبوون دابنێینەوە، لەوەتەی پزیشکی لە کەوانەیەکدایە لە پاڵ ناوەکە پێم وابێت ئەوە پێویست نییە و مەبەست ڕوونە. ◂ ئێپین وتووێژ♬ ١٢:١٥، ٢٥ی ئابی ٢٠١٧ (UTC)[وەڵامدانەوە]\nکێشەکە دەزانی چییە؟ ئێمە بۆ وشەکان بەرامبەری دەقیق دانانێین. ئەم بەرامبەرەی بۆی دادەنێین تەنیا وەڵامدەرەوەی یەک ڕستەیە بۆیە ئەگەر ھەر ئەو وشەیە لە ڕستەیەکی تردا دێ، لێمان ڕوون دەبێتەوە بەرامبەرەکەمان گونجاو نییە.\nلێرەشدا وشەی پشتبەستن دەقیق بە مانای depend نییە بۆیە تووشی کێشە بووین. پشتبەستن زیاتر بە مانای relyیە. بە عەرەبی نازانم بەڵام تۆزێک بە اعتماد نزیکە وەک دەڵێن اعتماد علی النفس یانی پشت بە خۆ بەستن.\nدیسان لێرەدا بەرامبەری نادەقیقی تر پێشنیار کراوە (وەک ئاڵوودەبوون) کە تەنیا لەم ڕستەیەدا (Substance dependence) وەڵامدەرەوەیە و ئەمە تەنیا کێشەکە ئاڵۆزتر دەکا.\nیەک بەرامبەری دەقیق دابنرێ نەک سەد دانە بەرامبەر بۆ سەد رستە. لەگەڵ ڕێز.--چالاک وتووێژ ١٦:٠٢، ٢٦ی ئابی ٢٠١٧ (UTC)[وەڵامدانەوە]\nئێ چی بەرامبەرێک تر شک دەبەی بۆ خۆت کاک چالاک؟ من ھیچی ترم بە مێشکا نایەت و لە ئالوودەبوونیش شتێکی شیاوتر شک نابەم! ◂ ئێپین وتووێژ♬ ١٨:١٣، ٢٦ی ئابی ٢٠١٧ (UTC)[وەڵامدانەوە]\nراست دەکەی ھیچمان بە مێشکدا نایە چون ئەمە لە کوردیدا بەرامبەرێکی دەقیقی نییە. ئەم کێشەیە کاتێک چارەسەر دەکرێ کە قەبووڵ بکەین بۆ ھەموو وشەیەک بەارمبەرمان نییە و دەبێ وشەی نوێ دابتاشین. بەڵام ئەمڕۆکە بەداخەوە یان بەرامبەرێکی نادەقیق (وەک پشتبەستن) دادەنێن یان وشەیەکی فارسی (وەک پەیوەستبوون) لە جیات دادەنێن. باسی پشتبەستن کرا. پەیوەست-یش وشەیەکی ڕەسەنی فارسییە. پەیوەستبوون لە فارسی و کوردیدا بە مانای «نووسانی دوو شت بەیەکەوە»یە؛ تەماشای فەرھەنگی خاڵ بکەن.--چالاک وتووێژ ١٩:١٦، ٢٦ی ئابی ٢٠١٧ (UTC)[وەڵامدانەوە]\nمن زۆر لەگەڵ ئەو بڕیارەم کە پێویستە خۆمان وشەی نوێ دروست بکەین! ھەر بۆیە من یەکێک لە پرۆژەکانم ئەوەیە کە ویکیپیدیای کوردی ٣٠,٠٠٠ وتاری تێپەڕاند، تیشک بخەمە سەر ویکیفەرھەنگ،'سوودی دەبێت بۆمان، زۆر زیاتریش لە ویکی!◂ ئێپین وتووێژ♬ ٢٠:٣٢، ٢٦ی ئابی ٢٠١٧ (UTC)[وەڵامدانەوە]\nبەم شێوەیە بێت، باشترە ھەریەکەمان لای خۆی خەریکی گەڕان و توێژینەوە بێت، تا بە چەند پێشنیازێک دەگات، ناکرێ لێرە چاوەڕێی دروستبوونی دەزگایەک بکەین ئەم کێشانە چارەسەر بکات، کە ھیچی دیار نییە. من بیرم بۆ وشەی (سەربەو = سەر بە ئەو) دەچێت، وەک پێچەوانەی سەربەخۆ. سەرچیا — ١٠:١٩، ٢٧ی ئابی ٢٠١٧ (UTC)[وەڵامدانەوە]\nناوەڵڵا شتی وا ناکرێ. منیش خۆم بەو قەناعەتە گەیشتووم واز لە پێشنیارکردن بێنم و ھەر چی دادەنرێ با دابنرێ. لە وتووێژەکاندا ھەر باسی گێرە و کێشەکان دەکەم ئیتر دژایەتی ناکەم. بۆ بەرامبەردانان بۆ وشەکان دەبێ لە فیعلەوە دەست پێ بکرێ. یانی دەبێ سەرەتا فیعلێک بۆ depend دابنرێ جا ئەوجار لە فیعلەکە دەتوانین ناوەکە (dependence) ھەڵێنجین.--چالاک وتووێژ ١٢:٤٢، ٢٨ی ئابی ٢٠١٧ (UTC)[وەڵامدانەوە]\nبۆ depend لام وایە پابەند بەرامبەرێکی خراپ نییە، و dependenceـیش پابەندبوون؟--◂ ئێپین وتووێژ♬ ١٣:٥٢، ٢٨ی ئابی ٢٠١٧ (UTC)[وەڵامدانەوە]\nپێت وایە پابەندبوون بە دەرمان دروستە؟ دیارە ھەڵەیە. بۆ ئەم وتارە «خووگرتن بە دەرمان» دانێن تەواوە با زیاتر لەسەری لێدوان نەکەین. سپاس.--چالاک وتووێژ ١٨:٣٠، ٢٨ی ئابی ٢٠١٧ (UTC)[وەڵامدانەوە]\nئەگەر من بوایەم بۆ فیعلی depend بەرامبەرم دانابا تەماشای ریشەی وشەکەم دەکرد. depend وشەیەکی لاتینییە لە دوو کەرتی de- (پێشگر بە مانای ژێرەوە) و pendre بە مانای ھەڵواسین پێکھاتووە. ھەر واشە ئەگەر فکری لێ بکەیەوە مانای depend بە ھەڵواسین نزیکە. بۆ نموونە دەڵێی بودجە کوردستان بە نەوت ھەڵواسراوە (= dependence). de- لە کوردیدا دەبێتە دا- و pendre دەبێتە ھەڵواسین و بەم پێیە depend دەبێتە داواسین. زۆر ڕاحەت توانیمان بەرامبەریکی دەقیق بۆ وشەیەک کە لە کوردیدا نیمانە دابنێین و زمانەکەمان پێ دەوڵەمەند بکەین. بۆ شتێک کە بەرامبەرت نییە دەبێ وشەی نوێ دابنێی و زمان ئاوا دەژی. بەڵام بەداخەوە ئەمڕۆکە ئێمە بەڵێنمان داوە زمانەکەمان بمرێنین و ھیچ کارێکی لەگەڵ ناکرێ.--چالاک وتووێژ ٢٠:١٧، ٢٨ی ئابی ٢٠١٧ (UTC)[وەڵامدانەوە]\nکاک چالاک گیان، تۆ سوودێکی زۆرت بە ویکیپیدیا گەیاندووە و دەگەێنیت بەم کارانەت، و ئێمەش ھەوڵی خۆمان دەدەین، بەڵام، ھەموومان پسپۆڕی زمانەوانی و ئێتیمۆلۆژیا نین، بە دەستی ئێمە نییە ئەم شتانە. ئەگەر تۆ بەڕاستی ئەتەوێت شتێک بگۆڕیت، ئەبێت نەک لە ناوخۆی ویکیپیدیا ئەم باسانە بکەیت، بەڵکو بیبەیتەوە دەرەوە. کاکە، بڕۆ لەگەڵ وەزارەتی پەروەردە کار بکە بۆ نموونە، یان ھەر شتێکی تر لەو جۆرە، تا ھەر لە سەرەتاوە ئێمەش فێربین و دوایی نەکەوینە ئەم ھەڵانەوە. خۆ من ناڵێم ئەبێت بڕۆی ئەوە بکەیت، بەڵام وەک وتم، گەر بەڕاستی ئەتەوێت شتێک بگۆڕیت، پێویستە ئەم کێشانە لە دەرەوەی ویکیپیدیاش بخرێنە بەر چاوی خەڵکی. ئیتر ئەبێت یەکێک شتێک لەو بارەیەوە بکات، گاندی دەڵێت: «تۆ ئەبێت ئەو گۆڕانکارییە بیت کە ئەتەوێت لە جیھان بیبینیت»... سپاس ◂ ئێپین وتووێژ♬ ٠٢:٢٨، ٢٩ی ئابی ٢٠١٧ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=وتووێژ:خووگرتن_بە_دەرمان&oldid=536763»\nئەم پەڕەیە دواجار لە ٠٢:٢٩ی ٢٩ی ئابی ٢٠١٧ نوێ کراوەتەوە.


گوندێکی قەندیل دوای ١٠ساڵ چۆڵبوون ئاوەدان دەکرێتەوە – کوردی – RojNews.News\nگوندێکی قەندیل دوای ١٠ساڵ چۆڵبوون ئاوەدان دەکرێتەوە\n23/06/2020 - 8:32:25 am\nیەكشەممە, 19 أبر 2020 – 07:30 ڕۆژنیوز – محەمەد حەسەن\nگوندی شناوە کەوتووەتە بناری قەندیل و لە ڕووی ئیدارییەوە سەر بە شارەدێی ژاراوەیە لە شارۆچکەی پشدەر، ١٠ ساڵ بەر لەئێستا بەهۆی بۆردوومانە بەردەوامەکانی دەوڵەتی تورکی داگیرکەرەوە چۆڵ کرابوو، ئێستا دانیشتوانەکەی گەڕاونەتەوە گوندەکە و سەرقاڵی ئاوەدانکردنەوەیین.\nمحەمەد ئەمین حەمەسوور دانیشتوی گوندی شناوەیە لە بناری قەندیل سەبارەت بە ژیان لەو گوندە دەڵێت: ساڵانی ڕابردوو زۆرێک لە دانیشتوانی گوندەکە خەریکی ئاژەڵداری بوون و ژیانێکی تەباو خۆشیان بەسەربردووە.\nوتیشی،، پێشتر ڕژێمی بەعس ڕایگواستوون و گوندەکەی کاول کردووە، دوای ڕاپەڕین و گەڕانەوەیان بۆ گووندەکە، جارێکی تر ژیانیان دەستپێکردووەتەوە، بەڵام دووبارە دووژمنێکی دیکە دەستی بەهەمان پرۆسەو سیاسەت کردەوە و ژیانی لە گوندەکە نەهێشت.\nعەلی هەمزە هاوڵاتییەکەی تری گوندەکەیە و دەیەوێت دووبارە خانووەکەی دروستبکاتەوەو دەڵێت، دوای زیاتر لە ۱۰ ساڵ لە چۆڵکردنی گوندەکە و چوونیان بۆ شارەکان لە ترسی بۆردومانی فڕۆکەکان، ئێستا بە نیازن دووبارە گوندەکە ئاوەدان بکەنەوە خەڵکەکە پۆل پۆل دەگەڕێتەوە بۆ گوندەکەیان.\nداواش دەکات حکومەتی هەرێم دەستی خزمەتگوزاریی بگەیەنێتە گوندەکە تا زیاتر ئاوەدان ببێتەوە و کشتوکاڵی ناوچەکەش لەگەڵ خۆیدا ببوژێنێتەوە.\nڕەسوڵ محەمەد ئەمین دانیشتویەکی تری گوندی شناوەیە و دەڵێت ئەگەر حکومەت خزمەتگوزارییە سەرەتاییەکانیان بۆ جێدابین بکات، تەواوی گوندنشینان دەگەڕێنەوە سەر ماڵ و حاڵی خۆیان و ماڵەکانیان بونیات دەنێنەوە.\nبەپێی ئامارێکی ساڵی ڕابردووی وەزارەتی پێشمەرگەی هەرێم، لە ماوەی چوار ساڵی ڕابروودا تورکیا ٣٩٨ جار لە رێگای فڕۆکەوە بۆردوومانی ناوچەکانی ھەرێمی کردووە و زیاتر لە ٢٠ ھاوڵاتی مەدەنی کوشتووە.\nبەپێی بەیاننامەیەکی ئەمینداری گشتی وەزارەتی پێشمەرگە، تورکیا بەدرێژایی ٧٠٠ کیلۆمەتر زیانی بە ناوچە سنووریەکان گەیاندووە، لە ساڵی ٢٠١٥ تا ٢٠١٨، سوپای تورکیا ٣٩٨ جار لە رێگای فڕۆکەو ٤٢٥ جاریش بەهۆی تۆخانەکانیەوە بۆردوومانی ٢٨٨ گوندی کردووە.\nتورکیا، لە ٢٤ کاتژمێردا ١٢١ کەس گیانیانلەدەستداوە\nڕای نووسەران لەسەر ڕووداوەکانی زینی وەرتێ


تاقیکردنەوەی کۆتایی ساڵی زانکۆ و پەیمانگەکان لە عێراق ئەلیکترۆنی دەبێت | تۆڕی هەواڵی سلێمانی\nHome›هەواڵ›ڕۆژهەڵاتی ناوەڕاست›تاقیکردنەوەی کۆتایی ساڵی زانکۆ و پەیمانگەکان لە عێراق ئەلیکترۆنی دەبێت\nوەزیری خوێندنی باڵای عێراق رایگەیاند، تاقیکردنەوەی کۆتایی ساڵی قوتابیانی زانکۆ و پەیمانگاکان، جگە لە بەشە پزیشکییەکان بەشێوەی ئەلیکترۆنی دەبێت.\nبەپێی راگەیێندراوێکی وەزارەتی خوێندنی باڵای عێراق، دکتۆر نەبیل کازم، وەزیری خوێندنی باڵا رەزامەندیی لەسەر تەواوکردنی پێداویستییەکانی ساڵی خوێندن لەگەڵ بەڕێوەچوونی تاقیکردنەوەی ئەلیکترۆنی و پێدانی دەسەڵاتی تەواو بە زانکۆکان بۆ دیاریکردنی رێکاری گونجاو بۆ تاقیکردنەوەی ئەلیکترۆنی و پێدانی دەسەڵات بۆ تاقیکردنەوەی کردەیی بۆ کۆلیژە پزیشکییەکان دەربڕیوە کە لە 16ی تەمووز دەستپێدەکات، ئەوەش بەپێی وادە و رێنمایی نەگۆڕ دەبێت کە بۆ سەرجەم زانکۆکان گشتاندن دەکرێت.\nئەمڕۆ دووشەممە 25ی ئایار، حەیدەر عەبوودی، وتەبێژی وەزارەتی خوێندنی باڵای عێراق لە راگەیێندراوێکدا ئاماژەی بەوەدا هاوتەریب لەگەڵ رێوشوێنەکانی خۆپارێزی و پابەندبوون بە تەواوکردنی ئەمساڵی خوێندنی 2019-2020 ، وەزارەتی خوێندنی باڵا و توێژینەوەی زانستی کاتی تاقیکردنەوەی کۆتایی خوێندنی باڵا و رێکاری بەڕێوەچوونی رادەگەیێنێت.\nوتەبێژی وەزارەتی خوێندنی باڵا روونی کردەوە،14ی حوزەیران تاقیکردنەوەی وەرزی دووەم دەستپێدەکات تاوەکو 2ی تەمموز کۆتایی دێت. تاقیکردنەوەی خولی دووەمی هەردوو وەرزی یەکەم و دووەم لە 2ی ئەیلول دەستێپدەکات و لە 17ی ئەیلول تێناپەڕێت و دواتریش تاقیکردنەوەی تەواوکاری لە 11ی تشرینی یەکەم دەکرێت.\nحەیدەر عەبوودی ئاماژەی بەوە کرد، رێکاری تاقیکردنەوەکە لە رێگەی ماڵپەری ئەدمۆدەوە بە ئەلیکترۆنی دەبێت و لە هەمان کاتدا دەسەڵات دەدرێتە کۆلێژەکان کامە سیستەمیان بۆ تاقیکردنەوەکە پێ گونجاوە.


دەنگۆ: بەردەستکردنی هەندێک لە ئایفۆنە 5G ـیەکان و iPhone SE Plus دوادەخرێن – کەی ئای تی ئێن\n|کورتە هەواڵ| MAC OS X Mountain Lion وەشانی تەواوی ڕاگەیەنرا.\nکۆمه‌ڵێک پروشی جوان تایبه‌ت به نوسینی بسم الله الرحمن الرحیم\nئەپڵ 22, نیسان 2020\nپێشبینیکەری بەناوبانگ Ming-Chi Kuo ڕایگەیاند کە پێدەچێت بەردەستکردنی هەندێک لە ئایفۆنە 5G ـیەکانی ئەمساڵ و iPhone SE Plus بۆ چەند مانگێک دوابخرێن.\nدەنگۆکان دەڵێن کە لە کۆتاییەکانی ئەمساڵدا ئەپڵ 4 جۆر ئایفۆنی نوێ بە پشتگیری لە نەوەی پێنجەمی پەیوەندی 5G بەردەست دەکات، کە خاوەن بەرزترین تێکڕای شەپۆلی 5G دەبن. پێشبینیکەر Ming-Chi Kuo لەم بارەیەوە دەڵێت کە پێدەچێت ئایفۆنە 6.7 ئینجییەکەی ئەمساڵ و گەورەترینی زنجیرەکە، تاوەکو تشرینی یەکەم بەردەست نەکرێت، واتا مانگێک دوادەخرێت، لە کاتێکدا هەموو ساڵێک ئایفۆنە نوێیەکان لە مانگی ئەیلولدا نمایش دەکرێن و لە هەمان مانگدا بەردەست دەکرێن.\nلەگەڵ ئەوەشدا، Kuo دەڵێت جۆرێکی گەورەتر لە iPhone SE بە ناوی iPhone SE Plus تاوەکو چارەکی یەکەمی ساڵی داهاتوو بەردەست ناکرێت. دەنگۆکان دەڵێن ئەم ئایفۆنە نوێیە خاوەن ڕوونمایەک دەبێت بە قەبارەی 5.5 یان 6.1 ئینج، وە خاوەن هەستەوەری ناسێنەرەوەی پەنجەمۆری Touch ID دەبێت لەسەر دوگمەی هۆم لە جێگەی هەستەوەری ناسێنەرەوەی دەموچاوی Face ID. جێگەی باسە ئەپڵ iPhone SE ـی نوێی بە پڕۆسێسەری A13 Bionic و نرخی دەستپێکی 399$ ـەوە لە هەفتەی ڕابردوودا ڕاگەیاند.\nپێگەی 9to5Mac لە مانگی ڕابردوودا ژمارەیەک کۆدی لە کۆدە دزەپێکراوەکانی iOS 14 دۆزیبووەوە کە ئاماژەی بە ئایفۆنێکی نوێی قەبارە 5.5 ئینجی دەکرد، بەڵام iPhone SE ـە نوێیەکەی هەفتەی ڕابردوو قەبارەی 4.7 ئینج بوو، بۆیە پێشبینی دەکرێت iPhone SE Plus قەبارەی 5.5 ئینج ببێت.\nتاگەکان 5G Apple ئایفۆن ئایفۆنی نوێ ئەپڵ iphone iPhone 12 Pro IPhone SE iPhone SE 2 iPhone SE Plus دەنگۆ هەواڵ


بەردبارانكردنى زیناكاران..بەردبارانكردنى مرۆڤایەتى…. ئەنیران غەفوورى – Denegkan\nبەردبارانكردنى زیناكاران..بەردبارانكردنى مرۆڤایەتى…. ئەنیران غەفوورى\nخوێندنەوەیەكى سەرەپێى بۆ سزاى بەردبارانكردنى زیناكاران\nلە بەشى یەكەم قسە لەسەر سزاى بەردباران وەك دیاردیەكى مێژوویى و دەروونى كرا و لە بەشى دوەمیشدا ئاماژە دەدرێت بەم سزایە لە ئایینى ئیسلام و حەدیس و گێڕانەوەكان.\nبەردباران لە ئایینى ئیسلامدا:\nلە ئایینەكاندا كە لە پێشەكی ئەم بابەتە هەندێكى لەسەر دوایین، گەورەترین سزا بۆ مرۆڤ دانراوە كە رەنگە لە بوارى دەروونییەوە زۆر كاریگەرى هەبێت لەسەر مرۆڤ. بۆ نموونە سووتاندن لە ئاگرى دۆزەخ و هێشتنەوە لە عەزاب و زۆر شتى دیكە، ئەو هەڕەشە گەورانەن كە لە لایەن خواى گەورەوە! دەكرێتە سەر مرۆڤى بچووك و عەبد! هەموودەم رووحیەتێكى توندوتیژاویانە و سەرەڕۆیانە لە نێو دینەكاندا هەیە كە دەروونى مرڤى ساویلكەى داگیر كردووە و بووتە هۆى ئەوەیكە مرۆڤ بكەوێتە پیادەكردنیان لە سەر زەوى و لەسەر هاوشێوەكانى خۆى. ئەوەیكە لێرەدا زۆر پێى لەسەر دادەگرینەوە، ئایینى ئیسلامە، چونكە ئەم ئایینە كە دەبێتە ئایینى ئێمەش، بەشێكى سەرەكى لە ژیانى تاكى رۆژهەڵاتى و موسوڵمان پێك دەهێنێت و دواجار هەر لەم راستایەوە قسە لەسەر ئەو ماف و رێزانە دەكەین كە لە مێ نراون. نامانهەوێت ئەو دەقانە بهێنینەوە كە بەلانیكەمەوە تۆزقاڵێك باسى باشەى ئەم بوونەوەرە دەكەن، چونكە ئیشى ئێمە لێردا پیداهەڵگوتن نییە بەم دەقانە، بەڵكوو قسەكردنە لەسەر دیاردەیەك كە كانگاى سەرهەڵدانى لە رۆژهەڵاتدا بووە و دواجاریش نهۆ تەنها لەنێو وڵاتانى ئیسلامى بەزۆرى ماوەتەوە.\nدین بە گشتى و دینى ئیسلام بە تایبەتى لەسەر هێڵەكانى ترس و تۆقاندن و هەڕەشە ئیش دەكات و زۆربەى دەقەكانى لە بەرژەوەندى براوە و دەسەڵاتدارن كە دواجار ئەمە جگە لە عەرەب كەسێك و نەتەوەیەكى دیكە نییە. بەهەرحاڵ مەوداى ئێمە ئەوەندە نییە كە لە بوارى كۆمەڵناسى و دواجاریش دەروونییەوە لەم بابەتە و زیانەكانى بدوێین، هەر ئەوەندە رازى دەبین بەوەى كە كۆمەڵێك دەق بهێنینەوە كە لە ئیسلامدا ئاماژەیان پێكراوە سەبارەت بەو بابەتەى كە ئێمە لێى دەدوێین، رەنگە ئاماژەكردنەكە بە تەواوى نەبێت، چونكە دەڵێن ئەو دەقانەى كە باسى بەردباران دەكەن وەها بە روونى دەرناكەون لە قورئاندا، مەگەر لە گووتەكانى پێغەمبەر محەمەددا نەبێت.\nلە سوورەتى (24)ى قورئان ـ نور ـ :\n(سەد دانە تازیانە لە ژن و پیاوى زیناكار بدەن و ئێوەى ئەى ئیمانداران و بەڕێوەبەرانى حوكمى ئیلاهى، لە كاتى بەڕێوەبردنى حوكمەكەدا، رەحم و شەفەقەت نەتانگرێت كە رەحمیان پێ بكەن و دڵسۆزییان بۆ بكەن و حوكمى خودا جێبەجىَ نەكەن.)\nلە شوێنێكى دیكەى كتێبى ئاسمانى ئیسلامییەكاندا هاتووە:\n(ژنانى ئێوە وەكوو كێڵگەكانتان وەهان, هەروەك چۆن لە كشتوكاڵدا تۆو پێویستە، لە ئێوەش تۆو پێویستە تا منداڵ دروست بێت. لە شوێنى كشتوكاڵ بە هەر بەش و لە هەر شوێنێك كە دەتانهەویت بۆ جووتبوون ئامادە بن. بەر لە مەرگ رەفتارى باش بۆ خۆتان بنێرن[…] پیاوان بەرزترن لە ژنەكانیان. بە هۆى ئەو تایبەتمەندیانەى كە خودا بە پلە و پایەى پیاوى داوە، چونكە پیاوان زەحمەت دەكێشن و نەفەقەى ژنان دەدەن و شوێنى ژیانیان بۆ دابین دەكەن و ژنانیش بەدوورن لە كاركردن و […] ئەو ژنانەى كە نیشانەى بەجێهێنانى فەرمانەكان و تووڕەیى لێوەیان سەر هەڵدەدات، لەگەڵیان مەچنە جێگاوە و جووتبوون تەرك بكەن. ئەگەر هەر باش نەبوون، لێیان بدەن. ئەگەر بە گوێیان كردن باشتر، ئیتر بەهانەتراشیان بۆ مەكەن و ئازاریان مەدەن.)\n(لە ژنەكانتان، ئەوانەى كە تووشى زینا دەبن، بۆ زیناكردن چوار شاهیدى پیاو بهێنن. ئەگەر چوار پیاو شاهیدى دا بۆ زیناكردن، لە ماڵەوە زیندانیان بكەن تا مەرگیان دەگاتەجىَ و تەمەنیان تەواو دەبێت، یا خوداى گەورە رێگایەكیان بۆ دەدۆزێتەوە.)\nسورەتى (19)، ئایەتى (46):\n(وتى ئەى ئیبراهیم، ئایا تۆ تۆ نەفرەتت هەیە لە خودایەكانى من، ئەگەر نەوەستى بەردبارانت دەكەم و]بڕۆ[ بۆ ماوەیەكى زۆر لەمن دوور كەوە.)\nسورەتى (18)، ئایەتى (20):\n(چونكە ئەگەر ئەوان دەستیان بگاتە ئَێوە بەردبارانتان دەكەن و یا دەتانخەنە ژێر دەسەڵاتى خۆیانەوە و ئیتر ئێوە بەختەوەرى بەخۆتانەوە نابین.)\nسورەتى (36)، ئایەتى (18):\n(وەڵامیان دانەوە ئێمە ]ئامادەبوون[تان بە خراپ لەقەڵەم دەدەین و ئەگەر واز نەهێنن بەردبارانتان دەكەین و عەزابێكى زۆر لە لایەنە ئێمەوە دەچێژن.)\nسورەتى (11)، ئایەتى (91):\n(وتیان ئەى ]شعیب[ زۆرێك لەوەى كە ئێوە دەیڵێن تێناگەین و لە راستیدا بە لاوازتان دەزانین و ئەگەر عەشیرەكەى ئێوە نەبوایە ئەوا بەردبارانمان دەكردى و تۆ بەسەر ئێمەدا سەرناكەویت.)\nسورەتى (26 ئایەتى (116):\n(وتیان ئەى نوح، ئەگەر واز نەهێنى ئەوا تۆش لەوانە دەبیت كە بەردباران كراون.)\nسورەتى (44)، ئایەتى (20):\n(و انى عژت بربى و ربكم ان ترجمون ـ و لە شەڕى ئەوەیكە بەردبارانم بكەن، پەناە دەبەمە بەر پەروەردگارى خۆم و پەروەردگارى ئێوە.)\nهەرچەندە ئەم شەش ئایەتە كە بەردبارانیان تێدایە، هیچكامێكیان مۆچیارى قورئان نین و تەنانەت وەك هەڕەشە لەلایەن خوداوە نەهاتوونەتە خوارەوە، هەروەكوو ئەوەیكە خراپەكاران هەڕەشەیان لىَ دەكرێت بە ئاگرى دۆزەخ. ئەمە پیشاندەرى ئەوەیە كە بەردباران لە سەردەمى جاهیلیەتەوە هەبووە. لە قورئاندا بەلانیكەمەوە (16) ئایەت لەمەڕ زیناوە هەن، هەرچەندە بۆ ژنى زیناكار سزاى مەرگ دیاریكراوە، ئەویش نەك بەهۆى بەردبارانەوە، بەڵام ناشتوانین بەڵەین كە لەم دیندا مەیلێك نەبووە بۆ بەردباران، چونكە پێغەمبەرەكەیان خۆى ئەم مەیلەیەى هەبووە. تەنانەت "ئایەتوڵا جەننەتى"، مامۆستاى ریفۆرمخوازى زانستگەى قوم دەڵێت كە زیاتر لە پەنجا هەزار حەدیسى لاوەكى و نافەرمى هەنە كە زۆربەیان دژى ژنان و دژى بەرژەوەندییەكانیانن. هەر بۆیە لە خوارەوە و بۆ پاڵپشتى قسەكەمان كۆمەڵێك قسە و گێڕانەوە و نموونەى حەزرەتى محەمەد دەهێنینەوە:\nـ ژنىَ لە پێغەمبەرى ئیسلامان دەپرسىَ كە ژن لە ئیسلامدا چ مافێكى هەیە؟ ئەویش لە وەڵامدا دەڵێت: زۆر. ژنەش دووبارە لێى دەپرسێتەوە وەكوو چى؟ پێغەمبەریش لە وەڵامدا دەڵێت: ژن دەبىَ خۆى بە باشترین بۆن، بۆنى خۆى خۆش بكات و باشترین پۆشاك لەبەر بكات و خۆى بڕازێنێتەوە بە جوانترین زینەت كە هەیەتى و هەر بەیانى و ئێوارەیەك خۆى بۆ مێردەكەى عەرز بكات.\nـ فەرمودەیەكى حەزرەتى محەمەد هەیە كە دەڵێت:\n(هەر ژن و پیاوێكى خێزاندار زینا ئەنجام بدەن ئەوا دەبێت سەد دانە تازیانەیان لێبدرێت و دواتریش بەردباران بكرێت. ئەگەر هاتوو ژن و پیاوەكە سینگڵ بوون ئەوا دەبێت سەد دانە قامچیان لێبدرێت و دواتر دوور بخرێنەوە.)\nـ دەگێڕنەوە و دەڵێن:\n( لە كاتى پێغەمبەردا، ژنێكى زگپڕ زیناى كردبوو و هەربۆیە محەمەد فەرمانى كرد تا دواى منداڵبوونى ئەوجا بەردباران بكرێت. دواى منداڵبوونى تا سەر سینگ خستیانە نێو چاڵێكەوە و خالید رۆیشتە پێشەوە و یەكەم بەردى تێگرت و خوێن لە سەرى ژنەكەوە فیچقەى كرد و بە دەمووچاوى خالیددا پژا و ئەویش تفى تێكرد، بەڵام پێغەمبەر چووە سەرى و نوێژى كرد و فەرمانى دا تا دەفنى بكەن.)\nـ عومەرى كوڕى خەتاب دەڵێت:\n(ئەترسم دواى تێپەڕینى زەمەنێكە زۆر كەسێك بێت و بڵێت: من ئایەتى تایبەت بە بەردباران نادۆزمەوە لە كتێبى پیرۆزدا، لە ئەنجامدا بە ئەنجامنەدانى ئەو فەرزانەى كە خودا بۆى داناون گومڕا ببن. رەسوڵى خودا بىَ ئەملاو وسزاى رەجمى جێبەجىَ كردووە و ئێمە دواى ئەویش هەر درێژەى پێدەدەین.)\nلە "معز بن مالك" دەگێڕدرێتەوە كە رۆژىَ چووە لاى ئەبووبەكر و گووتى:\n(من مرۆڤێكى پیس و خراپم، چونكە زینام كردووە، ئەبووبەكریش وەڵامى دەداتەوە: لەلاى خوا تۆبە بكە و بابەتەكەش بە كەس مەڵىَ. دواتر هەمان شەخس چووە لاى عومەر و كێشەكەى خۆى بۆ گێڕایەوە و عومەریش هەمان وەڵامى دایەوە. دواتر چووە لاى پێغەمبەر تا بزانێت گەورەى موسوڵمانان چى پێدەڵێت. پێغەمبەریش لێى پرسى كە ئایا ئەو لەكاتى ئەنجامدانى تاوانى زیناكەدا نەخۆش، دێوانە، سینگڵ یا ژن و منداڵدار بووە؟ مەعز وەڵامى دایەوە كە ساغڵەم و ژن و مناڵدارە بووە. پێغەمبەریش فەرمان دەدات كە بەردبارانى بكەن. لە كاتى بەردباراندا كە بەردەكان ئازاریان دەدا، هەڵاتنى هەڵبژارد لە مانەوە لەژێر رەهێڵەى بەردەكاندا. دووبارە گرتیانەوە و بەردبارانەكەیان دەست پێكردەوە تا پیاوە مرد. دواتر پێغەمبەر وەك پیاوێكى باش قسەى لەسەر كرد و دواتر نوێژى لەسەر تەرمەكەى كرد.)\nبە پێى حەدیسێكى دیكە هاتووە:\n(خاخامەكانى یەهوودى بۆ ئەوەى كە محەمەد تاقى بكەنەوە، ژن و پیاوێكى یەهوودى ژن ومنداڵدار كە زینایان پێكەوە كردبوو، ناردە لاى. ئەوان لەنێو خۆیان قەراریان دانا كە ئەگەر محەمەد تەنها سزاى بە لێدانى تازیانەى بۆ بڕینەوە، وەك شاهزادەیەك رێزى لێبگرن و ئەگەر هاتوو بەردبارانى بۆ دانان ئەوا وەك پێغەمبەرێك پەیڕەوى لىَ بكەن. پێغەمبەریش فەرمانى دا كە بەردباران بكرێن. لە كاتى بەردبارانەكەدا، پیاوە بەردەوام خۆى دەدایە بەر مەعشووقەكەى تا بەردەكانى پىَ نەكەون، بەڵام دواجار هەردوو كووژران.)\nبەپیى حەدیسێك پیاوێكى دەوڵەمەند ئاماژەى بە دەوڵەمەندێكى دیكەدا كە:\n(كوڕەكەم لەلاى ئەم پیاوە ئیشى دەكرد و لەگەڵ ژنەكەیدا زیناى كرد. منیش لەبرى ئەم كارە سەد سەر مەڕ و كەنیزێكم پێدا. پێغەمبەریش وتى مەڕ و كەنیزەكەى خۆت وەرگرەوە، چونكە دەبێت كوڕەكەت سەد دانە قامچى لێبدرێت و بۆ ماوەى ساڵێك دوور بخرێتەوە و ژنەكەش لەبەر ئەوەى كە دانى بە تاوانەكەیدا ناوە، دەبێت بەردباران بكرێت.)\n(پیاوێك لەگەڵ كەنیزى ژنەكەیدا چووە سەفەر و لە رێگادا لەگەڵى خەوت. ژنەش ئەمەى گەلێك پىَ ناخۆش بوو و چووە لاى عومەر و شكایەتى لە پیاوەكەى كرد. عومەریش گوتى: دەبێت پیاوەكە بەردباران بكرێت، مەگەر ئەوەیكە لە كاى خەوتن لەگەڵیدا خاوەنى كەنیزەكە بووبێت. ژنەش كە رازى نەبوو بە مەرگى پیاوەكەى گوتى: كە من كەنیزەكەم بەخشیبووە پیاوەكەم.)\nبەگشتى لە ئیسلامدا باوەڕ وەهایە كە ژنى موسوڵمان دەبێت پیاوەكەى رازى بكات، چونكە هەروەك مێرد پێویستى بە خواردن هەیە، وەهاش پێویستى بە زەوق و پیویستى سێكسى هەیە و دەبىَ مێردەكەى تێر بكات و وەڵامى پێویستییەكانى بداتەوە تا ژنێكى دیكە نەهێنێت، لە بەرامبەریشدا پێویستە مێرد ژنەكەى تێر بكات و جەستەى بلێسێتەوە و نازى بداتىَ.\nلە ئیسلامدا ئەگەر بێت و پیاو نەتوانىَ ژنى خۆى رازى بكات و لە بەرامبەردا ژنە تووشى زینا بێت، ئەوا لێرەدا پیاو تاوانبارە و ئەو پیاوە دەبێت بەرلەوەى ژنەكەى تووشى كارى خراپ بێت، تەڵاقى بدات.\nلە لایەكى تریشەوە ئەگەر هاتوو ژن دڵگران و دڵەڕاوكێى هەبوو، ئەوا لە كاتى حەزى میردەكەى بۆ كارى جنسى دەبىَ وەها خۆى نیشان بدات كە ئامادەیە، هەروەك بڵەیت كە لە دڵەوە ئەم كارە دەكات، كەواتە مەیلى جنسى ژن لە لایەن ئیسلامییەكانەوە بە فەرمى دەناسێنرێت، بەڵام دەبێت لە چوارچێوەیەكى وەكوو ژن و مێردایەتى هەمیشەییدا جێبگرێت. دواجار دەبێت ئەم مەیلە لەژێر دەسەڵات و مەیلى خودى پیاودا بیت، كەوابىَ هەرجۆرە جوڵانەوە و رەفتارێك كە ئەم نیزام و سیستەمە بباتە ژێر پرسیارەوە، سزاى تایبەتى خۆى هەیە وەكوو مەرگ بەهۆى بەردەوە كە بۆ ژنى زیناكار ئامادە كراوە.\nئەتوانین بڵەین كە ژن لەو بەردە (18) مەتریە دەچێت كە خەڵك لە كاتى حەجدا بەردى تێدەگرێت لە مەكە و ماڵى خودادا. كەوایە ئەتوانین بڵەینن رەجم كردن هەر لە بنەڕەتەوە لە ئیسلامدا چەسپیوە بە بەڵگەشەوە.\nهەندێك لە رووحانییەكانى نێو ئیسلام، قورئان بە نەرمتر و ناتوندوتیژتر لەقەڵەم دەدەن لە سووننەت، بەڵام دواجار هەر ئەمانەن كە زیاتر لە بەرژەوەندى سووننەت هەڵدەسووڕێن و رەفتار دەكەن. نهۆ لە دینى ئیسلامدا لەبرى ئەوەیكە پشت بە كتێبە ئاسمانییەكە ببەسترێت بۆ سزاى زیناكاران، زیاتر پشت بەو حەدیس و رەفتارى پیاوە گەروەكانى سەردەمى پێغەمبەر دەبەسترێت كە دواجار ئەمانە شتێكى دیكەیان لىَ ناكەوێـتەوە جگە لە بەردباران و سزاى بێتام و قوورس نەبێت.\nهەموودەم لە ئیسلام و بەتایبەت لە مەزهەبى شێعەدا پلە و پایەى پیاو زۆر لەسەرووى ژنەوە دانراوە و تەنانەت بۆ مەیلى سێكسى زۆر ماف دراوە بە پیاو كە لەبەرامبەردا هیچ لەو مافانە بە ژن نەدراوە. بۆ نمونە پیاو لەم چەند بوارەى خوارەوە ئەتوانێت پێویستییە سێكسییەكانى خۆى پڕ بكاتەوە:\n1. هاوسەرگیرى هەمیشەیى (ئەویش لەگەڵ چوار ژندا)\n2. هاوسەرگیرى كاتى (سیغە) بە دانى كەمێك پارە (المبلغ المعین) لەگەڵ هەر ژمارەیەك ژن و بۆ هەر كاتێك كە پیاوە بخوازێت، هەرچەندە كە لەگەڵ كەسێك یا كەسانێكیش ژیانى هاوسەرى هەمیشەیى پێكهێنابێت ئاساییە.\n3. كڕینى كەنیز.\n4. دەستبەسەرداگرتنى ژنان و كچان وەك دەستكەوتى شەڕ.\nلەبەرامبەردا نەك تەنها ژنان ئەم جۆرە مافانەیان نەبووە، بەڵكوو بە پێى یاساى شەرع بەردەوام ناچاربوونە بە پەیڕەوكردنى حیجابى ئیسلامى و دووریگرتن لە كەسى نامەحرەم و بێگانە و گۆڕینى ئاواز و دەنگیان، پەیڕەوكردنى بى ئەملا و ئەولا لە پیاوەكانیان و زیندانیبوون لە ماڵەوە. پیشتر شتێك بە ناوى حەرامسەرا هەبوو كە كەسێك یا بازرگانێك یا ئەمیرێك ئەیتوانى لەنێو ژن و كەنیزەكانیدا هەڵسووڕێت و سێكس بكات و بخواتەوە و سەما بكات، بەڵام ئیسلام بە مافى چوار ژنى و كەنیزەك بوون زۆر واوەتر نەچووە لە حەرامسەراكان.\nPrevious په‌سند کردنی بودجه‌ی هه‌رێمی کوردستان…. فـه‌هـد گـرده‌وانی\nNext بۆ هەتایى…هەتا ون بوون…تێکۆشەرتەنیا


٩٥٠ خێزانی خورماتوو لە کەلار هاوکارییان پێشکەش دەکرێت\n٩٥٠ خێزانی خورماتوو لە کەلار هاوکارییان پێشکەش دەکرێت\nسێ شەممە, 07 تشرینی دووەم 2017 10:05\nژمارەى بینین: 1099\nدەزگای خێرخوازیی بارزانی هاوکاری خۆراکی دەگەیەنێتە ٩٥٠ خێزانی خورماتوو کە ئێستا لە شارەدێی رزگاری لە کەلار نیشتەجێن.\nرێکەوتی ٧/١١/٢٠١٧ تیمەکانی دەزگای خێرخوازیی بارزانی پارسێلی خۆراکییان گەیاندە خێزانەکانی خورماتوو کە بە هۆی ئاڵۆزییەکانی ئەم دواییەوە ژیان و ماڵی خۆیان بە جێهێشتووە و روویان لە شارەدێی رزگاری لە کەلار کردووە.\nلەم چالاکییەی دەزگای خێرخوازیی بارزانی‌دا ٩٥٠ خێزان پارسێلی خۆراکی وشکیان پێشکەش دەکرێت و لە داهاتوودا هاوکارییەکانی دەزگای خێرخوازیی بارزانی بۆ ئەو خێزانانە درێژەی دەبێت. بەهۆی ئاڵۆزییەکانی کەرکووک و ناوچەکانی دیکەی کوردستان بەشێکی زۆری خێزانەکان ماڵ و ژیانی خۆیان بەجێ هێشتووە و روویان لە پارێزگاکانی هەولێر و سلێمانی و ئیدارەی گەرمیان کردووە.\nجێگای ئاماژەیە تیمە پزیشکییەکانی دەزگای خێرخوازیی بارزانی بە شێوەی گەڕۆک بەردەوام چارەسەر و پشکنینی تەندرووستی پێشکەشی هاونیشتمانیانی کەرکووک و خورماتوو و دەوربەری دەکەن، پێداویستییە تەندرووستییەکانیان بۆ پڕ دەکەنەوە.